**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

###  Στην Αθήνα, σήμερα, 10 Ιανουαρίου 2025, ημέρα Παρασκευή και ώρα 10.05΄, στην Αίθουσα Γερουσίας του Μεγάρου της Βουλής,συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία του Προέδρου αυτής, κ. Λάζαρου Τσαβδαρίδη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Δικαιοσύνης «Κύρωση του από 10 Οκτωβρίου 2018 Τροποποιητικού Πρωτοκόλλου της Σύμβασης του Συμβουλίου της Ευρώπης για την προστασία του ατόμου από την αυτοματοποιημένη επεξεργασία δεδομένων προσωπικού χαρακτήρα».

### Στη συνεδρίαση παρέστησαν ο Υφυπουργός Δικαιοσύνης, κ. Ιωάννης Μπούγας, καθώς και αρμόδιοι υπηρεσιακοί παράγοντες.

### Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Δερμεντζόπουλος Χρήστος, Κεδίκογλου Συμεών (Σίμος), Κελέτσης Σταύρος, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Οικονόμου Ιωάννης (Γιάννης), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Μπάρκας Κωνσταντίνος, Γιαννούλης Χρήστος, Παπαηλιού Γεώργιος, Τσαπανίδου Παρθένα (Πόπη), Ψυχογιός Γεώργιος, Γκιόκας Ιωάννης, Μεταξάς Βασίλειος, Κομνηνάκα Μαρία, Συντυχάκης Εμμανουήλ, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Κουρουπάκη Ασπασία, Τσιρώνης Σπυρίδων, Καραγεωργοπούλου Ελένη, Βαλτογιάννης Διονύσιος και Χρηστίδου Ραλλία.

### ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): Καλημέρα. Πριν ξεκινήσουμε τη συνεδρίαση, να ευχηθώ σε όλες και σε όλους τους συναδέλφους «Χρόνια Πολλά και Καλά, με υγεία και χαρές για εσάς και τις οικογένειές σας, να έχουμε μια καλή χρονιά, παραγωγική χρονιά, με κουράγιο και δύναμη σε όλους μας».

### Αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Δικαιοσύνης, με τίτλο «Κύρωση του από 10 Οκτωβρίου 2018 Τροποποιητικού Πρωτοκόλλου της Σύμβασης του Συμβουλίου της Ευρώπης για την προστασία του ατόμου από την αυτοματοποιημένη επεξεργασία δεδομένων προσωπικού χαρακτήρα».

### Στη συνεδρίαση, παρίσταται ο Υφυπουργός Δικαιοσύνης, κ. Ιωάννης Μπούγας.

### Πριν δώσω τον λόγο στους Εισηγητές και τους Ειδικούς Αγορητές για τις τοποθετήσεις τους, να ρωτήσω τον κ. Υφυπουργό αν θέλει να κάνει μια εισαγωγική τοποθέτηση.

### ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Θέλω απλώς να ευχηθώ, κύριε Πρόεδρε, «Χρόνια Πολλά», σε εσάς, στους συναδέλφους και στους συνεργάτες μας στην Επιτροπή.

### Δεν έχω κάτι να συμπληρώσω.

### Σας ευχαριστώ.

### ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): Όποιος άλλος συνάδελφος επιθυμεί να τοποθετηθεί, παρακαλώ να ενημερώσει τη Γραμματεία της Επιτροπής.

### Τον λόγο έχει για 15 λεπτά, ο Εισηγητής της Πλειοψηφίας, κ. Ιωάννης – Μιχαήλ Λοβέρδος.

### ΙΩΑΝΝΗΣ – ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Εισηγητής της Πλειοψηφίας): Ευχαριστώ, κύριε Πρόεδρε και ελπίζω να μην εξαντλήσω ούτε εγώ, αλλά κανένας άλλος, από τους συναδέλφους, τα 15 λεπτά, γιατί δεν έχει κανένα απολύτως νόημα, να μιλάμε για 15 λεπτά, για ένα νομοσχέδιο που είναι μια καθαρά αυτονόητη Κύρωση ενός Πρωτοκόλλου της Σύμβασης του Συμβουλίου της Ευρώπης.

### Να πω καταρχάς κι εγώ με τη σειρά μου «Χρόνια Πολλά», σε όλους τους συμμετέχοντες στη συνεδρίαση και όσοι μας παρακολουθούν μέσω Webex. Είναι η πρώτη συνεδρίαση μετά τις διακοπές των Χριστουγέννων και του νέου έτους, της Bουλής των Ελλήνων, με ένα νομοσχέδιο, το οποίο, όπως καταλαβαίνετε, δεν έχει μια διάσταση τέτοια που θα μπορούσε να προκαλέσει έντονες πολιτικές και ιδεολογικές αντιπαραθέσεις. Και γι’ αυτό, ελπίζω να ολοκληρωθεί άμεσα και την Τρίτη στην Ολομέλεια, να υπερψηφιστεί, από όλους μας.

### Επρόκειτο να συζητηθεί το νομοσχέδιο αυτό εχθές στην Ολομέλεια. Λόγω του τετραήμερου εθνικού πένθους, από τον αδόκητο θάνατο του πρώην Πρωθυπουργού, Κωνσταντίνου Σημίτη, η Βουλή ανοίγει σήμερα. Με τη σειρά μου να πω τα θερμά μου συλλυπητήρια στην οικογένεια του Κωνσταντίνου Σημίτη, τον οποίον η Βουλή τίμησε, όπως είχε χρέος, όπως είχε καθήκον, όπως όλους τους Έλληνες πρωθυπουργούς που έχουν διατελέσει πρωθυπουργοί της χώρας μας.

Πάμε στο νομοσχέδιο το οποίο φέρει τον τίτλο «Κύρωση του από 10 Οκτωβρίου 2018 Τροποποιητικού Πρωτοκόλλου του Συμβουλίου της Ευρώπης για την προστασία του ατόμου από την αυτοματοποιημένη επεξεργασία δεδομένων προσωπικού χαρακτήρα». Από μόνος ο τίτλος δείχνει πόσο σημαντική είναι αυτή η αλλαγή που πρέπει να γίνει, διότι η παραβίαση των προσωπικών δεδομένων ιδίως, σε μια εποχή όπως είναι η σημερινή της ακατάσχετης επέκτασης και ανάπτυξης της τεχνολογίας, με τα καλά της και τα κακά της, προκαλεί όπως είναι φυσιολογικό έντονες ανησυχίες για το πώς μπορεί να παραβιαστεί η διαδικασία προστασίας του κάθε πολίτη από τη χρήση των προσωπικών στοιχείων μέσω ιδίως του διαδικτύου και της τεχνητής νοημοσύνης.

Αυτό είναι και το αντικείμενο του προτεινόμενου νομοσχεδίου που ουσιαστικά δεν πρόκειται περί νομοσχεδίου. Πρόκειται για μια επικύρωση από τη Βουλή, μιας απόφασης, η οποία έχει γίνει από τους ειδικούς του Συμβουλίου της Ευρώπης εδώ και καιρό και σκοπό έχει, όπως είπαμε, την προστασία των προσωπικών δεδομένων του κάθε πολίτη.

Η Σύμβαση 108 η οποία τέθηκε σε ισχύ την 1η Οκτωβρίου 1985 να φανταστείτε, πριν από σαράντα χρόνια, και κυρώθηκε από την Ελλάδα με το ν. 2068/1992, ήταν το πρώτο δεσμευτικό διεθνές νομικό κείμενο που τέθηκε σε ισχύ στον τομέα αυτό. Ως εκ τούτου, προέκυψε πως υπάρχει ανάγκη εκσυγχρονισμού της Σύμβασης αυτής, ειδικά από τη στιγμή που αφορά έναν τομέα πολύ κρίσιμο όπως η προστασία προσωπικών δεδομένων, που συνδέεται άμεσα με τις τεχνολογικές και κοινωνικές εξελίξεις και μεταβολές. Αυτό το πρόβλημα έρχεται να επιλύσει η Τροποποίηση της Σύμβασης, που θα επικυρώσει με το προτεινόμενο νομοσχέδιο η Ολομέλεια της Βουλής των Ελλήνων.

Να σημειώσουμε πως στη Σύμβαση αυτή έχουν προσχωρήσει μέχρι στιγμής, και έχει αργήσει η Ελλάδα, όλα τα κράτη μέλη του Συμβουλίου της Ευρώπης, τα οποία περιλαμβάνουν φυσικά και τα 27 μέλη της Ευρωπαϊκής Ένωσης και τρίτα κράτη, ακόμη και η Αργεντινή και η Σενεγάλη. Διαπιστώνεται επίσης πως το πεδίο εφαρμογής της Σύμβασης 108 υπερβαίνει το περιφερειακό πλαίσιο του Συμβουλίου της Ευρώπης και των κρατών μελών του και γι’ αυτό αποκτά και ακόμη μεγαλύτερη σημασία. Το πρόσθετο πρωτόκολλο βασίζεται στους κανόνες και στο πνεύμα των Ενωσιακών Κειμένων γύρω από το ζήτημα της προστασίας των προσωπικών δεδομένων και επιλύει ακόμα ζητήματα ύπαρξης κενών ή διαφορετικής λογικής κανόνων και προσφέρει ένα ενιαίο στη λογική πλαίσιο για την προστασία των προσωπικών δεδομένων, ακόμα και εκτός των ορίων της Ευρωπαϊκής Ένωσης.

Επιδιωκόμενοι στόχοι: Επιδιώκει τον εκσυγχρονισμό της Σύμβασης του Συμβουλίου της Ευρώπης για την προστασία των ατόμων από αυτοματοποιημένη επεξεργασία δεδομένων προσωπικού χαρακτήρα.

Το πρωτόκολλο, αν και λιγότερο λεπτομερές από την Οδηγία 680/2016, εντούτοις βασίζεται σε κοινές αρχές και κανόνες με τους αντίστοιχους του παράγωγου Ενωσιακού Δικαίου.

Στοχεύει στην εναρμόνιση των κανόνων για τα προσωπικά δεδομένα και διαρθρώνεται από πέντε άρθρα.

Με το πρώτο άρθρο, κυρώνεται και έχει την ισχύ την οποία ορίζει το Σύνταγμα. Με το δεύτερο άρθρο, κωδικοποιείται μετά την κύρωση του από 10 Οκτωβρίου 2018 η Σύμβαση του Συμβουλίου. Με το άρθρο 3, ορίζεται ως εποπτική αρχή για τη διασφάλιση της συμμόρφωσης, η Αρχή Προστασίας Προσωπικών Δεδομένων. Με το άρθρο 4, προβλέπεται ανάλογη και συμπληρωματική εφαρμογή διατάξεων. Και με το άρθρο 5, ορίζεται ο χρόνος έναρξης ισχύος είναι πολύ απλά, πολύ κατανοητά δεν χρειάζονται πολλά περισσότερα λόγια.

Νομίζω ότι το παράδειγμά μου θα ακολουθήσουν και οι υπόλοιποι συνάδελφοί Εισηγητές. Υποθέτω ότι δεν θα υπάρξει καμία αντίρρηση, δεν υπάρχουν πολιτικοΪδεολογικές διαφορές γι’ αυτό. Δεν υπάρχει λόγος να συγκρουστούμε για ένα θέμα το οποίο είναι απλώς διεκπεραιωτικό.

Ευχαριστώ, κύριε Πρόεδρε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ** **(Εισηγήτρια της Μειοψηφίας)**: Κύριε Πρόεδρε, κύριε Υπουργέ, κυρίες και κύριοι συνάδελφοι, να ευχηθώ καλή χρονιά, με υγεία και δύναμη σε όλους, με ανατροπές σε όλα όσα δεν είναι καλά μέσα στο Κοινοβούλιο και για όλα όσα εμείς πρέπει να προσπαθήσουμε περισσότερο.

Προερχόμαστε σήμερα από μία χθεσινή μέρα που αποχαιρετήσαμε μία μεγάλη προσωπικότητα της Ελλάδας, τον Κώστα Σημίτη, ο οποίος διέπρεψε για το έργο του. Πάνω και πέρα από αυτά που ακούστηκαν όλες αυτές τις μέρες, θεωρώ ότι η χθεσινή μέρα ήταν πολύ σημαντική, γιατί στο πρόσωπό του υπήρξε και η ιστορική δικαίωση και όσο περισσότερο αποδραματοποιούνται τα γεγονότα και αποκλιμακώνονται τόσο περισσότερο πιο κοντά στην αλήθεια βρισκόμαστε.

Ένα δεύτερο σημείο που θέλω, κύριε Πρόεδρε, να αναφέρω είναι, ως υπεύθυνη του τομέα δικαιοσύνης πλέον, έχω την άποψη ότι στις επιτροπές επεξεργασίας όχι μόνον των νομοθετημάτων που φέρνει με επίσπευση η Κυβέρνηση, αλλά και πολλών προτάσεων στον τομέα της δικαιοσύνης, που αυτή τη στιγμή πάσχει και μάλιστα, σε πάρα πολλά επίπεδα. Θεωρώ, λοιπόν, ότι είναι απαραίτητη υποχρέωση και καθήκον αλλά ταυτόχρονα και θα πρέπει να είναι και το αίτημα της ηγεσίας του Υπουργείου Δικαιοσύνης απέναντι σε όλους τους συναδέλφους, σε όλες τις παρατάξεις, σε όλα τα πολιτικά κόμματα, προκειμένου να έχουμε ταχύτερους ρυθμούς και καλύτερους ρυθμούς ανάπτυξης του τομέα της δικαιοσύνης, που πάλι στους δρόμους είναι, πάλι σε αποχές βρίσκεται, πάλι οι κλάδοι που διακονούν τον χώρο της δικαιοσύνης βρίσκονται σε μεγάλη αναστάτωση.

Έχουμε, όμως, καιρό να τα πούμε αυτά.

Κυρίες και κύριοι συνάδελφοι, σήμερα συζητάμε μία σύμβαση του Συμβουλίου της Ευρώπης, που ξεκίνησε το 1981. Είναι η γνωστή Σύμβαση και στη χώρα μας, η 108, η οποία τροποποιήθηκε και επεκτάθηκε. Στην πραγματικότητα όμως, είναι η μήτρα της νομοθεσίας για τα προσωπικά δεδομένα, μια Διεθνή Σύμβαση που από την εποχή της άνοιξε το δρόμο και για τη μεταγενέστερη και σήμερα Ενωσιακή νομοθεσία πλέον, που εκφράζεται κυρίως από το γνωστό μας GDPR.

Tο τροποποιητικό Πρωτόκολλο του 2018, την κύρωση του οποίου συζητάμε σήμερα, φέρνει τη Σύμβαση του 1981 έως σήμερα με τα δεδομένα του σήμερα, λοιπόν, στο προσκήνιο.

Με αναγκαίες αλλαγές και προσαρμογές κυρίως τεχνικού περιεχομένου η Σύμβαση που φέρνει το Υπουργείο, προκειμένου να την αποδεχτούμε, προσπαθεί να ανταποκριθεί στις σύγχρονες προκλήσεις, στην προστασία των προσωπικών δεδομένων, στις εξελίξεις στην τεχνολογία, στο ψηφιακό πλέον παγκόσμιο σκηνικό, την ανάγκη προστασίας των δεδομένων στο σημερινό περιβάλλον μιας παγκόσμιας κοινότητας.

Η χώρα μας έχει κυρώσει, όπως γνωρίζετε, τη Σύμβαση 108 ήδη από το 1992. Σήμερα, συζητάμε αυτό που υπογράψαμε και τροποποιήσουμε και κάναμε καλύτερο το 2019.

Βέβαια, είναι απορίας άξιο, κύριε Υπουργέ, πως από το 2020, όταν το αρμόδιο Υπουργείο σας ανέθεσε τη σχετική μελέτη σε αρμόδια επιστημονική επιτροπή, ώστε να επεξεργαστεί ακριβώς το σημερινό νομοσχέδιο, πέντε ολόκληρα χρόνια, μέχρι σήμερα, αυτό δεν το πράξετε. Μία Σύμβαση, την οποία θα έπρεπε να την έχουμε υπογράψει περίπου ένα με δύο μήνες μετά την αρχική της μορφή με όλες τις τροποποιήσεις, σας χρειάστηκαν πέντε ολόκληρα χρόνια, για να μπορέσετε να κάνετε τεχνικές τροποποιήσεις.

Είναι η αποτελεσματικότητα, θα μου επιτρέψετε να πω, για την οποία τόσο πολύ επαίρεστε. Μην επαίρεστε, γιατί, να, αυτά τα πράγματα είναι που δυστυχώς επιβεβαιώνουν ότι αντίθετα συμβαίνει.

Γνωρίζουμε, βέβαια, ότι η Κύρωση του Πρωτοκόλλου εκκρεμεί ακόμη και σήμερα σε χώρες αρκετές. Ωστόσο, αναρωτιόμαστε αν μπορεί και η χώρα μας να λειτουργήσει ενισχυτικά στο πλαίσιο της προστασίας των προσωπικών δεδομένων στην Ευρώπη και στον κόσμο, παίρνοντας και άλλου είδους πρωτοβουλίες εκτός από την κύρωση της συγκεκριμένης συνθήκης.

Ξέρουμε ότι η σημασία του Τροποποιητικού Πρωτοκόλλου της Σύμβασης 108 είναι εξαιρετικά σημαντική και μεγάλη. Και, σε συνδυασμό με τη συμπληρωματική νομοθεσία του GDPR, πραγματικά δημιουργεί ένα ισχυρό πλέγμα προστασίας των προσωπικών δεδομένων.

Συνεπώς, εμείς θεωρούμε ότι, όσο αυξάνεται ο αριθμός των χωρών που υιοθετούν τη Σύμβαση 108 και θεσπίζουν αντίστοιχο θεσμικό πλαίσιο, δημιουργούνται υψηλά πρότυπα προστασίας προσωπικών δεδομένων, σε παγκόσμιο επίπεδο.

Άλλωστε, μην ξεχνάμε, κυρίες και κύριοι συνάδελφοι, ότι πλέον διευκολύνονται οι ροές μεταξύ της Ευρωπαϊκής Ένωσης και των τρίτων χωρών-μερών της Σύμβασης 108. Άρα και αυτό μάς ενδιαφέρει, στο πλαίσιο της ανάπτυξης και των ανοικτών οριζόντων και μεγάλων προοπτικών.

Άρα, λοιπόν, η Σύμβαση λειτουργεί θετικά σε συνολικό ενωσιακό επίπεδο και θωρακίζει τα κράτη μέλη. Και, βεβαίως, καλούνται να τηρούν, πλέον, πιστά και με τεχνητές λεπτομέρειες και σε άριστο πεδίο, το πλέγμα αυτών των διατάξεων.

Το ερώτημα, που προκύπτει πολιτικά, πέρα από το τεχνικό αυτό κείμενο και πέρα από την, σε κάθε περίπτωση, αποδοχή του είναι: Αλήθεια, πώς αυτό εφαρμόζεται; Δηλαδή η αξία της Διεθνούς Σύμβασης που σήμερα συζητάτε, η αξία της επικαιροποίησης ουσιαστικά της Σύμβασης 108, τόσο σε επίπεδο εθνικό όσο και σε ευρωπαϊκό, πώς ακριβώς την αντιλαμβάνεται η χώρα μας και η Κυβέρνησή σας, μέσα στο πλαίσιο αυτό; Τι κάνει η Κυβέρνηση - με απλά λόγια - και με πόση σοβαρότητα και συνέπεια, τελικά, αντιμετωπίζει το θέμα των προσωπικών δεδομένων;

Εσείς θα μου απαντήσετε, με πολύ μεγάλη σοβαρότητα.

Εγώ θα σας πάω ένα χρόνο πίσω, στο μεγάλο σκάνδαλο του e-mail gate, που αμαύρωσε την εικόνα του δημοσίου και του Υπουργείου Εσωτερικών, διεθνώς, κύριε Υπουργέ, διεθνώς. «Παίξαμε» στα κανάλια και στα πρωτοσέλιδα, επί περίπου ένα μήνα. Προσωπικά δεδομένα εκλογέων του εξωτερικού έγιναν κουρελόχαρτα μπροστά στις εκλογικές επιδιώξεις στελεχών της Νέας Δημοκρατίας. Οι Έλληνες πολίτες εμπιστεύτηκαν το ελληνικό δημόσιο, με την εγγραφή τους στις σχετικές πλατφόρμες, για να ψηφίσουν και η Κυβέρνηση μοίρασε τα προσωπικά τους δεδομένα σε ευρωβουλευτές και υποψήφιους ευρωβουλευτές της Νέας Δημοκρατίας. Και αφού οι ίδιοι οι απόδημοι κατήγγειλαν το γεγονός και το έφεραν στη δημοσιότητα, είχαμε μία προσπάθεια - καταρχήν της Κυβέρνησης- να υποβαθμίσει το γεγονός. Και έπειτα, μετά από πόρισμα - σας θυμίζω - της Μονάδας Εσωτερικού Ελέγχου του Υπουργείου Εσωτερικών, ακολούθησαν ανακοινώσεις για πειθαρχικούς ελέγχους. Ουσιαστικά, παραδοχή της ευθύνης, σε πρώτο επίπεδο.

Και ενώ συνέβαιναν όλα αυτά, ήρθε η φημολογούμενη διάρρηξη - σάς θυμίζω - στο Γραφείο του Προϊσταμένου της Διεύθυνσης Εκλογών του Υπουργείου Εσωτερικών. Τη θυμάστε, κυρίες και κύριοι συνάδελφοι, την κλειδαριά και το σπασμένο ξύλο δίπλα από την κλειδαριά, σε εκείνη τη φοβερή φωτογραφία, σε μία Υπηρεσία στον πυρήνα του κράτους, επιφορτισμένη με τι; Με τη διεξαγωγή των εκλογών, παρακαλώ, και την κατάρτιση των Εκλογικών Καταλόγων. Για να καταλήξει, τελικά, η αστυνομία ότι η διάρρηξη ήταν σκηνοθετημένη και ήρθε από μέσα. Και οι πολίτες έμειναν εμβρόντητοι να παρακολουθούν μία πολιτική φαρσοκωμωδία σας, στην οποία - προσέξτε ποιο είναι το φοβερό, μια που συζητάμε για τα προσωπικά δεδομένα, σήμερα - δεν έχει υπάρξει ακόμη απάντηση. Αυτό είναι το πιο φοβερό.

Ποιος κρύβεται πίσω από τη σκηνοθετημένη αυτή ενέργεια, μέσα στην καρδιά της Κυβέρνησης και του Υπουργείου Εσωτερικών, στην καρδιά των προσωπικών δεδομένων των Εκλογικών Καταλόγων και του εκλογικού τμήματος; Ποιος; Πείτε μας, ποιος. Δεν ξέρετε. Δεν ξέρουμε. Μπορεί εσείς να ξέρετε, εμείς δεν ξέρουμε.

Τα λέω αυτά, αγαπητοί συνάδελφοι, όχι για να αναμοχλεύσω πράγματα - και μάλιστα στην αρχή της χρονιάς - τα οποία δεν είναι ωραία και δεν μας τιμούν, αλλά τα λέω για να έχουμε όλοι συναίσθηση της κατάστασης στην οποία έχει έρθει το κράτος, η «Κυβέρνηση των αρίστων» - όπως επαίρεστε ότι είστε - και το κράτος δικαίου, με σεβασμό στα δικαιώματα, που πυρήνας αυτών των θεμελιωδών δικαιωμάτων των ανθρώπων είναι τα προσωπικά τους δεδομένα.

Στο διά ταύτα είναι και ο λογαριασμός, είναι το Ταμείο, είναι τα 400.000€ πρόστιμο που καλούνται, για όλη αυτή την ιστορία που περιέγραψα πριν, να πληρώσουν οι φορολογούμενοι Έλληνες πολίτες, διότι, λέει, το συγκεκριμένο πρόστιμο κατέπεσε εναντίον του δημοσίου, δηλαδή από το κεντρικό κορβανά, δηλαδή από τα χρήματα των φορολογουμένων, τα 400.000€ γι’ αυτό που κάνατε εσείς, για τα δικά σας στελέχη και τους δικούς σας ανθρώπους σε μία ιστορία που δεν έχει ξανά υπάρξει στο παρελθόν.

Γι’ αυτό, λοιπόν, τελειώνοντας, λέω πως για εμάς, για το ΠΑΣΟΚ, η σημερινή Διεθνής Σύμβαση έχει ιδιαίτερη σημασία και δεν είναι όπως ο αγαπητός μου συνάδελφος ο κ. Λοβέρδος είπε γρήγορα - γρήγορα να κάνουμε την επέκταση, την τεχνική επικύρωση της σύμβασης και να τελειώνουμε. Είναι πολύ σημαντικό το νομικό οπλοστάσιο της προστασίας των προσωπικών δεδομένων να το ενισχύουμε διαρκώς και αυτό να το εννοούμε. Είναι σημαντικό να ψηφίζουμε, αλλά να εφαρμόζουμε. Είναι σημαντικό να εμπνεόμαστε από μία διαδικασία και ταυτόχρονα, να τη βλέπουμε να γίνεται πολιτική. Αυτό, άλλωστε, είναι η πολιτική.

Η Σύμβαση, λοιπόν, αυτή όσο και η GDPR είναι δύο συγκοινωνούντα δοχεία για εμάς. Η τήρηση και των δύο παρέχει αυξημένη προστασία μόνο με την προϋπόθεση να μπορεί να εφαρμοστεί. Χρειάζεται αυστηρή εφαρμογή, δυστυχώς, μέχρι τώρα δεν είχαμε, όσα έγιναν στο Υπουργείο Εσωτερικών κλόνισαν ανεπανόρθωτα την εμπιστοσύνη των πολιτών. Αναμένουμε την επανόρθωση, η οποία, κύριε Υπουργέ, πρέπει να ξέρετε και από τη μεγάλη σας εμπειρία και από τον ευδόκιμο τρόπο που υπηρετείτε το Υπουργείο Δικαιοσύνης, αυτό πρέπει να σας το αναγνωρίσω, ότι η επανόρθωση σε ό,τι αφορά την εμπιστοσύνη των πολιτών στην κυβέρνησή σας, στο Υπουργείο σας, αλλά και στην πολιτική εν γένει στο σύνολό της, έρχεται μόνο όταν δίνονται απαντήσεις και απαντήσεις γι’ αυτό το αίσχος με το Email Gate δεν έχει δοθεί ακόμη. Αντί απαντήσεως, η Κυβέρνησή σας έδωσε ένα χαράτσι πρόστιμο, σε βάρος των φορολογούμενων πολιτών της Ελλάδας, 400.000€, που δεν αναλάβατε ούτε καν την ευθύνη να το πληρώσετε εσείς, το Κόμμα σας. Έπρεπε το Κόμμα σας να το πληρώσει αυτό εάν μιλάμε για δημοκρατία, εάν μιλάμε για ενσυναίσθηση, εάν μιλάμε για κράτος δικαίου και, κυρίως, εάν μιλάμε για σεβασμό δικαιωμάτων.

Ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Τον λόγο έχει ο Ειδικός Αγορητής από τον ΣΥΡΙΖΑ, κ. Γεώργιος Παπαηλιού.

**ΓΕΩΡΓΙΟΣ ΠΑΠΑΗΛΙΟΥ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»)**: Κύριε Πρόεδρε, κυρίες και κύριοι συνάδελφοι και εγώ με τη σειρά μου εύχομαι καλή χρονιά, υγεία, ειρήνη, δύναμη και αντοχές και, βέβαια, καλό κοινοβουλευτικό έργο.

Δύο μόνο λόγια για τον απελθόντα Πρωθυπουργό Κώστα Σημίτη. Χωρίς αμφιβολία άφησε το αποτύπωμά του στην ακαδημαϊκή, στην πνευματική και, κυρίως, στην πολιτική ζωή του τόπου. Τιμήθηκε από τους Έλληνες πολίτες, εκλεγείς Πρωθυπουργός της χώρας επί δύο τετραετίες. Το έργο του, οι επιλογές και οι συνέπειές του, αλλά και η πολιτική κληρονομιά του, αξιολογούνται από τον ελληνικό λαό και, βέβαια, θα κριθούν από την ιστορία. Αιωνία του η μνήμη.

Έρχομαι τώρα στο νομοσχέδιο. Το νομοσχέδιο που εισάγεται προς ψήφιση συνιστά Κύρωση του Τροποποιητικού Πρωτοκόλλου της Σύμβασης 108 του1982 του Συμβουλίου της Ευρώπης, για την προστασία του ατόμου - έτσι ακριβώς επιγράφεται - από την αυτοματοποιημένη επεξεργασία δεδομένων προσωπικού χαρακτήρα.

Η προστασία των προσωπικών δεδομένων, κυρίες και κύριοι συνάδελφοι, αποτελεί θεμελιώδες δικαίωμα, που κατοχυρώνεται από το Σύνταγμα στο άρθρο 9α΄, αλλά και στο ευρωπαϊκό θεσμικό πλαίσιο. Στην εποχή της ψηφιακής επανάστασης, κατά την οποία οι πληροφορίες, όχι απαραιτήτως η γνώση, διακινούνται με ταχύτητα αστραπής και οι τεχνολογικές εξελίξεις συν διαμορφώνουν και αναδιαμορφώνουν την καθημερινότητα όλων μας και πολλές φορές την διαστρεβλώνουν, ακόμη και την παραποιούν. Η προστασία της ιδιωτικής ζωής, η προστασία των προσωπικών δεδομένων, καθίσταται πιο επίκαιρη και πιο κρίσιμη από ποτέ. Οι κίνδυνοι που την απειλούν είναι μεγάλοι, εμφανείς, αλλά και ύπουλοι, πονηροί.

Η τεχνολογική πρόοδος δεν μπορεί και δεν πρέπει να αναπτύσσεται εις βάρος των ατομικών ελευθεριών. Ο σεβασμός στην ιδιωτικότητα είναι προϋπόθεση για την προστασία της προσωπικότητας του ανθρώπου, της ανθρώπινης αξιοπρέπειας, για την προστασία της κοινωνικής συνοχής, για την προστασία εν τέλει της δημοκρατίας.

Η ανεξέλεγκτη συλλογή επεξεργασία και εκμετάλλευση για αλλότριους σκοπούς, ιδίως εμπορικούς και κερδοσκοπικούς, των προσωπικών δεδομένων από μεγάλες εταιρείες και οργανισμούς, αποτελεί απειλή για την ιδιωτικότητα των πολιτών. Αυτό δεν συνδέεται μόνον με ιδιωτικά συμφέροντα. Ο κρατικός έλεγχος μέσω της παρακολούθησης και της κατάχρησης δεδομένων θέτουν σοβαρούς κινδύνους για τις ατομικές ελευθερίες και εν τέλει τη δημοκρατία.

Παράλληλα, παρατηρείται αυξανόμενη χρήση αλγορίθμων και της τεχνητής νοημοσύνης, που βασίζονται σε δεδομένα, πολλές φορές χωρίς διαφάνεια και λογοδοσία. Αυτές οι πρακτικές μπορούν να οδηγήσουν σε περαιτέρω διακρίσεις, κοινωνικούς αποκλεισμούς, αδικίες, ενώ ταυτόχρονα, μέσω αυτών, ενισχύονται οι κοινωνικές ανισότητες.

Έχει επανειλημμένα τονιστεί η ανάγκη για ενίσχυση του νομικού πλαισίου διαφάνειας στη χρήση των δεδομένων και αυστηρότερους ελέγχους. Οι τιθέμενες αναγκαίες προτεραιότητες είναι ενδεικτικά η ενίσχυση της Ανεξάρτητης Αρχής Προστασίας Δεδομένων Προσωπικού Χαρακτήρα, η αναθεώρηση του θεσμικού πλαισίου για την Κυβερνοασφάλεια, η προστασία των δεδομένων πρέπει να είναι συνυφασμένη με την ενίσχυση της ασφάλειας σε κυβερνητικά και ιδιωτικά συστήματα πληροφορικής, η δημιουργία πλαισίου διαφάνειας για τη χρήση των αλγορίθμων και απαιτείται επιπλέον συνεργασία σε ευρωπαϊκό επίπεδο, διότι η προστασία δεν μπορεί να περιοριστεί εντός των συνόρων, πρέπει να υπάρξει συνεργασία και με τα κράτη-μέλη της Ευρωπαϊκής Ένωσης, για την περαιτέρω ενίσχυση του Κανονισμού της γενικής προστασίας δεδομένων. Αυτό πράττει και το πρωτόκολλο που συνδέεται με την σύμβαση του Συμβουλίου της Ευρώπης, την 108.

Περιλαμβάνει εκτός των άλλων αυστηρότερες απαιτήσεις για την επέκταση των τύπων ευαίσθητων προσωπικών δεδομένων, τα οποία θα περιλαμβάνουν τώρα και γενετικά βιομετρικά δεδομένα, τη συμμετοχή σε συνδικαλιστικές οργανώσεις και την εθνοτική καταγωγή, υποχρεώνει σε ανακοίνωση των παραβιάσεων των δεδομένων, σε αυστηρότερη ευθύνη των υπευθύνων και απαιτεί την εφαρμογή της αρχής προστασίας της ιδιωτικής ζωής από το σχεδιασμό των πολιτικών και βέβαια, καθιερώνει ένα σαφές, όσο γίνεται, καθεστώς, για τις διασυνοριακές ροές των δεδομένων.

Η προστασία των προσωπικών δεδομένων, κυρίες και κύριοι συνάδελφοι, δεν είναι μόνο νομική, τεχνική υποχρέωση και υπόθεση, συνιστά ηθική, κυρίως όμως, πολιτική δέσμευση, για την προάσπιση της ανθρώπινης αξιοπρέπειας. Στην ψηφιακή εποχή, η μάχη για την προστασία της ιδιωτικότητας, είναι μάχη για τη δημοκρατία. Η προστασία των προσωπικών δεδομένων αποτελεί θεμελιώδες ανθρώπινο δικαίωμα και ακρογωνιαίο λίθο κάθε δημοκρατικής κοινωνίας.

Δυστυχώς, η Ελλάδα στην πράξη βρίσκεται αντιμέτωπη με μια σκοτεινή πραγματικότητα, αυτή των αποκαλύψεων για τις υποκλοπές, τις παρακολουθήσεις, από την ΕΥΠ και με τη χρήση κακόβουλων λογισμικών, όπως το Predator, εις βάρος πολιτών, δημοσιογράφων και πολιτικών προσώπων, που υποδεικνύουν ένα αδιαφανές περιβάλλον και μια βαθιά κρίση νομιμότητας.

Μία βαθιά θεσμική κρίση, που έχει συγκεκριμένη ταυτότητα, κύριε Υπουργέ, δυστυχώς, το σύστημα, το καθεστώς Μητσοτάκη. Είναι αδιανόητο σε ένα ευρωπαϊκό κράτος να χρησιμοποιούνται παράνομα εργαλεία παρακολούθησης, όχι για την εθνική ασφάλεια, αλλά για την καταστολή των δικαιωμάτων και την πολιτική χειραγώγηση. Το predator, ένα κακόβουλο λογισμικό, που διεισδύει συσκευές και συλλέγει δεδομένα, χωρίς τη συναίνεση του χρήστη, αποκαλύπτει και υπογραμμίζει την απουσία λογοδοσίας και τη συστηματική κατάχρηση εξουσίας από παρακυβερνητικούς μηχανισμούς.

Η παρακολούθηση πολιτικών αντιπάλων, δημοσιογράφων, οι οποίοι ασκούν ερευνητική δημοσιογραφία, αλλά και άλλων παραγόντων που εμπλέκονται σε υποθέσεις δημοσίου ενδιαφέροντος, συνιστά κατάφωρη παραβίαση του Συντάγματος. Η διαχείριση αυτών των αποκαλύψεων από την κυβέρνησή σας, κύριε Υπουργέ, η επιχείρηση συγκάλυψης σε όλα τα επίπεδα, κοινοβουλευτικό και δικαστικό, πλήττει περαιτέρω την εμπιστοσύνη των πολιτών προς τους θεσμούς και ιδίως, προς το κράτος δικαίου και τη δικαιοσύνη. Το ζήτημα αυτό, υπερβαίνοντας την κομματική αντιπαράθεση, αφορά την ουσία της δημοκρατίας.

Το σκάνδαλο των παράνομων παρακολουθήσεων από την ΕΥΠ και με το λογισμικό predator, αναδεικνύει την αναγκαιότητα της αναβάθμισης του ρόλου της Αρχής Προστασίας Δεδομένων Προσωπικού Χαρακτήρα, για τις οποίες βέβαια ανεξάρτητες αρχές, θα έλεγα ότι η κυβέρνησή σας τρέφει μία εγγενή αντιπάθεια, μία απέχθεια, ειδικά όταν αυτές, εν προκειμένω και η ΑΔΑΕ, αλλά και εν προκειμένω η Αρχή Προστασίας Δεδομένων Προσωπικού Χαρακτήρα, δεν συμπλέουν με τις επιθυμίες σας, την πολιτική σας και τις προθέσεις σας.

Και βέβαια, εκτός από αυτές τις παρακολουθήσεις, έχουμε και τη διαρροή των προσωπικών δεδομένων από το Υπουργείο Εσωτερικών προς πολιτικά στελέχη της Νέας Δημοκρατίας, για δική τους προσωπική, πολιτική, κομματική εκμετάλλευση. Επ αυτών έχουν εκδοθεί δύο αποφάσεις της Αρχής Προστασίας Προσωπικών Δεδομένων, οι οποίες καταδικάζουν και τη Νέα Δημοκρατία και την πρώην ευρωβουλευτή σας, την κυρία Μισέλ Ασημακοπούλου, αλλά και στελέχη της Νέας Δημοκρατίας, για παραβιάσεις του γενικού κανονισμού προστασίας δεδομένων και οι οποίες, σε κάποιο βαθμό, επιβάλλουν πρόστιμα και στο Υπουργείο Εσωτερικών, που σημαίνει ότι αυτά τα επιβαρύνονται οι Έλληνες πολίτες.

Επιτέλους, πρέπει να καταλάβετε ότι οι συνεχείς επιβαρύνσεις με δικές σας πολιτικές, με δικές σας, θα έλεγα, προθέσεις και με δικές σας κινήσεις, οι οποίες είναι παράνομες, δεν μπορεί και δεν πρέπει να επιβαρύνουν περαιτέρω τη μεγάλη κοινωνική πλειοψηφία, τους Έλληνες φορολογούμενους.

Και κάτι τελευταίο. Λαμβάνοντας υπόψη το ρόλο του δικαιώματος στην προστασία των προσωπικών δεδομένων, το προοίμιο της Σύμβασης υπογραμμίζει στην αρχή ότι τα συμφέροντα, τα δικαιώματα, οι θεμελιώδεις ελευθερίες των ατόμων, που είναι απαραίτητο, πρέπει να εναρμονίζονται μεταξύ τους, προκειμένου να διατηρηθεί, κατά το δυνατόν αρμονική ισορροπία μεταξύ των διαφόρων συμφερόντων, δικαιωμάτων και θεμελιωδών ελευθεριών.

Η Σύμβαση ορίζει ορισμένες προϋποθέσεις και περιορισμούς, σχετικά με την επεξεργασία πληροφοριών για την προστασία των προσωπικών δεδομένων. Η προστασία των προσωπικών δεδομένων πρέπει ενδεικτικά να συνεκτιμάται και με το δικαίωμα στην ελευθερία της έκφρασης, όπως προβλέπεται στο άρθρο 10 της Ευρωπαϊκής Σύμβασης Δικαιωμάτων του Ανθρώπου, το οποίο περιλαμβάνει την ελευθερία όλων, να έχουν το δικαίωμα να διατυπώνουν και να εκφράζουν απόψεις, να λαμβάνουν και να μεταδίδουν πληροφορίες.

Επιπλέον, η Σύμβαση επιβεβαιώνει, ότι η άσκηση του δικαιώματος στην προστασία των προσωπικών δεδομένων δεν πρέπει να χρησιμοποιείται ιδίως ως γενικός τρόπος αποτροπής δημόσιας πρόσβασης στα δημόσια έγγραφα.

Σε αυτό το πλαίσιο, η ροή των προσωπικών δεδομένων, σε μία κοινωνία πληροφορίας και επικοινωνίας, πρέπει να γίνεται με σεβασμό στα θεμελιώδη δικαιώματα και τις ελευθερίες των πολιτών.

Επίσης, στο πλαίσιο σεβασμού αυτών των δικαιωμάτων πρέπει να επιχειρείται και η ανάπτυξη και χρήση καινοτόμων τεχνολογιών.

Ξέρετε η νομοθέτηση, κυρίες και κύριοι συνάδελφοι, δεν είναι μόνον η ψήφιση νόμων στη Βουλή, είναι και η εφαρμογή τους και ως προς αυτό έχετε παρελθόν και παρόν που δυστυχώς, δεν επιτρέπει αισιοδοξία. Ανέφερα συγκεκριμένα παραδείγματα προηγουμένως, τα οποία έχουν στιγματίσει την πορεία σας ως κυβέρνησης.

Μία τελευταία ερώτηση, κύριε Υπουργέ. Η Αρχή Προστασίας Δεδομένων Προσωπικού Χαρακτήρα έχει συμπράξει στην κατάρτιση του υπό κρίση νομοσχεδίου; Έχει ερωτηθεί; Ποια είναι η άποψή της;

Συμφωνεί, δεδομένου ότι σύμφωνα με το άρθρο 3 του νομοσχεδίου είναι η αρμόδια Εποπτική Αρχή, για τη διασφάλιση της συμμόρφωσης με τις διατάξεις της Σύμβασης και του τροποποιητικού Πρωτοκόλλου;

Αυτό το ερώτημα το θέτω, διότι είναι γνωστό ότι στη διαδικασία κυρώσεων δεν προβλέπεται ακρόαση φορέων, συνεπώς δεν θα μπορέσουμε να ακούσουμε τις απόψεις της Ανεξάρτητης Αρχής, δια ζώσης.

Ευχαριστώ και τα υπόλοιπα θα τα πούμε στην Ολομέλεια.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Να ευχηθώ και εγώ Καλή Χρονιά σε όλες και όλους, με δύναμη και υγεία. Θα ήθελα πολύ να ευχηθώ και μια ειρηνική χρονιά, αλλά, δυστυχώς, είμαστε μακριά από μια τέτοια ευχή, όμως, σε κάθε περίπτωση, υποδεχόμαστε το 2025, με την ακλόνητη πίστη ότι το δίκαιο και η δύναμη των λαών αυτή τη χρονιά θα βγουν πιο μαζικά και πιο αποφασιστικά στο προσκήνιο και θα βάλουν οι ίδιοι τη δική τους σφραγίδα στις εξελίξεις, βάζοντας τέλος στα πολλαπλά αδιέξοδα που βιώνουν.

Σήμερα συζητάμε την επικαιροποίηση της Σύμβασης 108 του Συμβουλίου της Ευρώπης για την προστασία του ατόμου από την επεξεργασία δεδομένων προσωπικού χαρακτήρα με το σχετικό τροποποιητικό Πρωτόκολλο του 2018. Είναι αληθές, πράγματι, ότι από το 1981 που πρωτοϋπογράφηκε έως σήμερα, έτρεξαν με ταχύτητα οι τεχνολογικές εξελίξεις, διευρύνθηκε διεθνώς η επεξεργασία δεδομένων και αυξήθηκαν ραγδαία οι όγκοι και οι ροές δεδομένων ανάμεσα στα κράτη.

Η επεξεργασία δεδομένων γίνεται πλέον σε πρωτοφανή κλίμακα, αποτελεί όρο για την καπιταλιστική κερδοφορία και την ανταγωνιστικότητα, για την ψηφιακή αγορά και βεβαίως, σήμερα ειδικά για την ανάπτυξη της τεχνητής νοημοσύνης.

Αυτή η επικαιροποίηση δεν είναι όμως, ουδέτερη και αθώα, όπως προσπάθησε να παρουσιαστεί και από τον Εισηγητή της Πλειοψηφίας, όπως, βεβαίως και πολλές φορές άλλες παρουσιάζεται συνολικά ως ουδέτερη και αθώα και η ίδια η τεχνολογική και οικονομική ανάπτυξη, στην οποία έρχεται να απαντήσει και η νέα Σύμβαση 108.

Το παραμύθι - να μου επιτραπεί η έκφραση - ότι σκοπός των σχετικών ρυθμίσεων είναι να προστατεύεται η ιδιωτική ζωή, να προστατεύονται ευρύτερα τα δικαιώματα των εργαζομένων και των λαών έχει καταρριφθεί από καιρό μπροστά στα μάτια των εργαζομένων, των λαών που έχουν δει, ιδίως τα τελευταία χρόνια, τα προσωπικά τους δεδομένα να γίνονται λεία στα χέρια μεγάλων ομίλων των τεχνολογιών και της πληροφορικής και όχι μόνο, αλλά τα είδαν να γίνονται φύλλο και φτερό και στα διάφορα πολιτικά γραφεία, να γίνονται εργαλείο στα χέρια των κρατών και των ιμπεριαλιστικών οργανισμών για να εντείνεται η προληπτική παρακολούθηση και καταστολή σε βάρος του εργατικού και λαϊκού κινήματος.

Αυτές οι στοχεύσεις προωθήθηκαν και με τη σύγχρονη ευρωπαϊκή νομοθεσία με κορμό το Γενικό Κανονισμό Προστασίας Δεδομένων, το γνωστό GDPR, την Αστυνομική Οδηγία, που ενσωματώθηκαν στην ελληνική νομοθεσία με την ενεργητική στήριξη βεβαίως όλων των αστικών κομμάτων, της Νέας Δημοκρατίας, του ΣΥΡΙΖΑ, του ΠΑΣΟΚ.

Μόνο το Κ.Κ.Ε. είχε καταψηφίσει και καταγγείλει τον αντιδραστικό χαρακτήρα της ευρωπαϊκής νομοθεσίας για τα προσωπικά δεδομένα, με την πληθώρα από «παράθυρα» και «πόρτες» που ανοίγει, τόσο στα μονοπώλια, όσο και στα ίδια τα κράτη, την ίδια την Ευρωπαϊκή Ένωση, να επεξεργάζονται αθρόα τα δεδομένα των λαών, για τους αντιλαϊκούς και επικίνδυνους σκοπούς τους.

Με αυτή την αντιδραστική νομοθεσία της Ευρωπαϊκής Ένωσης επιχειρείται βεβαίως, τώρα να συντονιστεί και η Σύμβαση 108. Επιχειρείται η ενοποίηση ορισμών και ρυθμίσεων με βάση ιδίως την GDPR και την Αστυνομική Οδηγία, ενοποιούνται πρότυπα και ρυθμίσεις, ώστε οι Ενωσιακοί κανόνες για την επεξεργασία, ανταλλαγή και ροή των δεδομένων να επεκτείνουν την εμβέλειά τους και σε άλλες χώρες - μέλη της Σύμβασης και του Συμβουλίου.

Με αυτό τον τρόπο στην πραγματικότητα μεγαλώνει ο χώρος της οργανωμένης ανταλλαγής και των διαβιβάσεων δεδομένων, περιλαμβάνοντας μαζί με τα κράτη - μέλη της Ευρωπαϊκής Ένωσης και άλλους συνεργάτες και συμμάχους σας. Ενισχύονται έτσι φυσικά και οι δυνατότητες συνεργασίας των κρατών ενάντια στους λαούς και στα εργατικά λαϊκά κινήματα.

Σε μία περίοδο και μια συνθήκη σοβαρής κλιμάκωσης των διεθνών ανταγωνισμών, των συγκρούσεων και πολεμικών αναμετρήσεων, κεντρικός και αντιδραστικός σκοπός που υπηρετείται και από τη συγκεκριμένη Σύμβαση είναι το δυνάμωμα της ίδιας της Ευρωπαϊκής Ένωσης στη διεθνή ιμπεριαλιστική αρένα. Η Ευρωπαϊκή Ένωση προσπαθεί να ενισχύσει την στρατηγική αυτονομία της και πολεμική προετοιμασία με όλα τα μέσα, επιχειρεί να δυναμώσει και ως πόλος και κόμβος συγκέντρωσης και ανταλλαγής δεδομένων, να μπορεί η ίδια η Ευρωπαϊκή Ένωση, τα όργανά της, να συμμετέχουν στη ροή και τις διαβιβάσεις δεδομένων. Αυτή τη δυνατότητα τής τη δίνει πλέον η επικαιροποιημένη Σύμβαση, το νέο Πρωτόκολλο, αφού αναγνωρίζει τη δυνατότητα όχι μόνο σε κράτη, αλλά και σε διεθνείς οργανισμούς να μετέχουν στη Σύμβαση, δηλαδή να συμμετέχουν στο παζάρεμα και στο παιχνίδι της ροής των δεδομένων.

Παράλληλα, οι κανόνες σχετικά με τα προσωπικά δεδομένα εξακολουθούν να αξιοποιούνται ως εργαλείο πιέσεων και όπλων στην ιμπεριαλιστική αντιπαράθεση, ιδίως στη σφοδρή κόντρα του Ευρωατλαντικού στρατοπέδου με το υπό διαμόρφωση Ευρασιατικό μπλοκ. Την ίδια ώρα βέβαια, το κουβάρι των αντιθέσεων γίνεται ακόμα πιο σύνθετο, οι ανταγωνιστές είναι ταυτόχρονα και συνεργάτες, γι’ αυτό και η Ευρωπαϊκή Ένωση εγκαινίασε για παράδειγμα, μηχανισμό επικοινωνίας με την Κίνα για τις ουρές δεδομένων.

Τελικά, ο μόνιμα ριγμένος, αυτός που σταθερά βρίσκεται στο στόχαστρο των συνεργασιών, των αντιπαραθέσεων και συγκρούσεων είναι ο λαός, που βρίσκεται πολλαπλά εκτεθειμένος, μέσα από τη συλλογή και επεξεργασία των δεδομένων του. Βεβαίως, δεν έχουμε καμία αυταπάτη, ότι γι’ αυτούς τους αντιδραστικούς σκοπούς και τις κατευθύνσεις η Ευρωπαϊκή Επιτροπή, ιεράρχησε την υιοθέτηση του Τροποποιητικού Πρωτοκόλλου, προτείνοντας τον Ιούνιο του 2018 σχετική απόφαση του Συμβουλίου της Ευρωπαϊκής Ένωσης, προκειμένου τα κράτη - μέλη να κυρώσουν, προς το συμφέρον λέτε της Ευρωπαϊκής Ένωσης, το Πρωτόκολλο και βέβαια Νέα Δημοκρατία, ΣΥΡΙΖΑ και ΠΑΣΟΚ έσπευσαν για ακόμα μια φορά να υπερψηφίσουν στο Ευρωκοινοβούλιο αυτή την απόφαση, για να δώσει τελικά το Ευρωκοινοβούλιο τη σύμφωνη γνώμη του στην αντιδραστική τελικά ενίσχυση της Ευρωπαϊκής Ένωσης.

Εμείς και με αυτή την ευκαιρία της κύρωσης αυτής του πρωτοκόλλου στη Βουλή, καταγγέλλουμε για άλλη μια φορά στο λαό, ότι και αυτή η σύμβαση δεν αφορά στην πραγματική προστασία των δεδομένων του, της προσωπικής και κοινωνικής δράσης του, των δικαιωμάτων του. Εξάλλου υπάρχουν πλείστα όσα παραδείγματα που επιβεβαιώνουν αυτή την κριτική που κάνει το Κ.Κ.Ε.. Θα αναφερθούμε αν χρειαστεί ξανά και στην Ολομέλεια. Αντίθετα αυτή η υποτιθέμενη προστασία και επικαιροποίηση υπηρετεί ξένα και εχθρικά για τον λαό σχέδια και στοχεύσεις στο πλαίσιο του ιμπεριαλιστικού ανταγωνισμού του Συμβουλίου της Ευρώπης. Από τέτοιους οργανισμούς βεβαίως και από τέτοιες ρυθμίσεις, ο λαός οφείλει και μπορεί να αφαιρέσει το «δημοκρατικό προσωπείο τους», να μην έχει καμία εμπιστοσύνη και φρούδα ελπίδα πως αυτοί και οι κυβερνήσεις μπορούν να προστατεύουν τα δεδομένα και τα δικαιώματά του. Και βεβαίως, ο λαός να κάνει δική του υπόθεση την προάσπιση των ελευθεριών και των αναγκών του, μακριά και σε αντίθεση από τέτοιου είδους μηχανισμούς.

Είναι προφανές, ότι διαφωνούμε με την Κύρωση του τροποποιητικού πρωτοκόλλου.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Να περάσουμε στον Ειδικό Αγορητή από την Ελληνική Λύση, τον κ. Βασίλειο Γραμμένο, για 15 λεπτά.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ):** Κύριε Πρόεδρε, εύχομαι και εγώ με τη σειρά μου να έχουμε μια καλή, εποικοδομητική και δημιουργική χρονιά, κυρίως στο νομοθετικό μας έργο.

Κύριε Υπουργέ, κύριοι συνάδελφοι, με το παρόν νομοσχέδιο προωθείται η κύρωση του τροποποιητικού πρωτοκόλλου της Σύμβασης του Συμβουλίου της Ευρώπης για την προστασία του ατόμου από την αυτοματοποιημένη επεξεργασία δεδομένων προσωπικού χαρακτήρα που υπογράφηκε στο Στρασβούργο στις 10 Οκτωβρίου του 2018.

Η Ελλάδα κύρωσε τη Σύμβαση 108 με τον νόμο 2068/92, έντεκα χρόνια μετά την υπογραφή της το 1981, ενώ το σχετικό έγγραφο της επικύρωσης κατατέθηκε στις 11 Αυγούστου του 1995, με έναρξη ισχύος την 1η Δεκεμβρίου.

Η Σύμβαση 108 έχει διαδραματίσει κρίσιμο ρόλο στην εξάπλωση του ευρωπαϊκού προτύπου προστασίας των δεδομένων σε παγκόσμιο επίπεδο, δεδομένου ότι συχνά χρησιμοποιείται ως μία πηγή έμπνευσης από χώρες που εξετάζουν τη θέσπιση ή τον εκσυγχρονισμό της νομοθεσίας τους, για την προστασία της ιδιωτικής ζωής. Η Σύμβαση λοιπόν 108 του Συμβουλίου της Ευρώπης, στις 28 Γενάρη του 1981 περί προστασίας του ατόμου, έναντι της αυτοματοποιημένης επεξεργασίας των δεδομένων προσωπικού χαρακτήρα, είναι η πρώτη νομικά δεσμευτική διεθνής πράξη που θεσπίστηκε στον τομέα της προστασίας των δεδομένων. Σκοπός της είναι η διασφάλιση για κάθε φυσικό πρόσωπο του σεβασμού των δικαιωμάτων του και των θεμελιωδών ελευθεριών του και ιδίως, του δικαιώματος του στην ιδιωτική ζωή, έναντι της αυτοματοποιημένης επεξεργασίας των δεδομένων προσωπικού χαρακτήρα. Το πρωτόκολλο αυτό για την τροποποίηση της σύμβασης αποσκοπεί στη διερεύνηση του πεδίου εφαρμογής της, στην αύξηση του επιπέδου προστασίας των δεδομένων και φυσικά, στη βελτίωση της αποτελεσματικότητας της.

Όλοι εμείς στην Ελληνική Λύση, θεωρούμε ζωτικής σημασίας την προστασία των δεδομένων προσωπικού χαρακτήρα και τον σεβασμό της στην ιδιωτική ζωή, καθώς αποτελούν θεμελιώδη δικαιώματα.

Θα πρέπει συνεπώς, κύριε Υπουργέ, κύριοι συνάδελφοι, να επιτευχθεί μια ισορροπημένη προσέγγιση ανάμεσα στην ενίσχυση της ασφάλειας και τη διαφύλαξη των ανθρωπίνων δικαιωμάτων συμπεριλαμβανομένης της προστασίας των δεδομένων της ιδιωτικής ζωής.

Από τον Μάιο του 2018, έχουν τεθεί σε ισχύ νέοι κανόνες της Ευρωπαϊκής Ένωσης περί προστασίας των δεδομένων που ενισχύουν τα θεμελιώδη δικαιώματα των πολιτών και απλοποιημένοι κανόνες για τις επιχειρήσεις στην ψηφιακή εποχή.

Το κρίσιμο λοιπόν, είναι οι πολίτες να γνωρίζουν τα δικαιώματά τους και τα δεδομένα τους, να μη θίγονται και να μην καταστρατηγούνται στο βωμό των συμφερόντων. Να μην καπηλεύονται λοιπόν κάποιοι κύριε Υπουργέ τα προσωπικά μας δεδομένα. Όπως θυμόμαστε, να μην ξανά θίξουμε το θέμα του Pretador το πώς και τι έγινε εκεί και να μην ξανά θίξουμε τα emails τα οποία διέρρευσαν στην κυρία Ασημακοπούλου, την Ευρωβουλευτή της Νέας Δημοκρατίας κι από κει και πέρα ξέρουμε όλοι τι έχει γίνει.

Επίσης, κύριε Υπουργέ, διάβασα πρόσφατα, ότι θα τοποθετηθούν νέες κάμερες στους δρόμους για να μην παραβιάζεται ο κοκ. Θα συμφωνήσουμε απόλυτα, αλλά επίσης διάβασα, ότι αυτές οι νέες κάμερες πλέον θα φωτογραφίζουν το παρμπρίζ του αυτοκινήτου κι όχι το πίσω μέρος του αυτοκινήτου όπως γινόταν μέχρι σήμερα, μετά από μία παραβίαση προσωπικών δεδομένων που είχε κάποτε αν θυμάστε και άλλαξε η φωτογράφηση και αντί να φωτογραφίζεται το παρμπρίζ και ο οδηγός και όσοι βρίσκονται μέσα στο αυτοκίνητο, τελικά, μέχρι σήμερα φωτογράφιζαν το πίσω μέρος του αυτοκινήτου.

Αυτό ήθελα να το δείτε. Είναι πολύ σημαντικό, γιατί κι εκεί θα υπάρξει μια κατάφωρη παραβίαση προσωπικών δεδομένων. Γιατί, ο καθένας, θα μπορεί να βλέπει ποιος συμμετείχε ή ποιος υπήρχε μέσα στο αυτοκίνητο.

Το πιο σημαντικό, λοιπόν, είναι οι πολίτες όπως προαναφέραμε να γνωρίζουν τα δικαιώματά τους. Σ’ αυτό, λοιπόν, το σημείο, θα ήθελα να σταθώ στο άρθρο δεύτερο, με το οποίο επικαιροποιείται αντίστοιχα και κωδικοποιείται η σε προσαρμογή με τα νέα διεθνή νομοθετικά κείμενα, Ευρωπαϊκή Σύμβαση, για την προστασία του ατόμου από την αυτοματοποιημένη επεξεργασία πληροφοριών προσωπικού χαρακτήρα, που υπογράφηκε στο Στρασβούργο 28 Γενάρη του 1981, τέθηκε σε ισχύ την 1η Οκτωβρίου του 1985 και κυρώθηκε από τη χώρα μας με το νόμο 2068/92 στις 9/7/92.

Η επίμαχη Σύμβαση θεωρείται ως το πρώτο διεθνώς δεσμευτικό νομικό κείμενο στον τομέα των προσωπικών δεδομένων. Στη Σύμβαση αυτή έχουν προσχωρήσει όλα τα κράτη μέλη του Συμβουλίου της Ευρώπης, στα οποία περιλαμβάνονται όλα τα κράτη μέλη της Ευρωπαϊκής Ένωσης, αλλά και τρίτα κράτη, όπως η Αργεντινή, το Πράσινο Ακρωτήριο, το Μαρόκο, ο Μαυρίκιος, το Μεξικό, η Σενεγάλη, η Τυνησία, η Ουρουγουάη. Πρόκειται αφενός, για γνήσια ενσωμάτωση διεθνούς νομικού κειμένου, ενώ αφετέρου, για τη χώρα μας, δεν υπάρχει ιδιαίτερη πρακτική ανταπόκριση και σημασία, λόγω της καθολικής και υπέρτερης ισχύος του γενικού κανονισμού για την προστασία των δεδομένων προσωπικού χαρακτήρα, που ισχύει εδώ και επτά ολόκληρα χρόνια.

Βέβαια, ευκαιρίας δοθείσης και λόγω του ιδιαίτερα ευαίσθητου ζητήματος που αφορά εν γένει τα προσωπικά μας δεδομένα, δεν μπορούμε να μην ασκήσουμε κριτική στην απαράδεκτη μεθόδευση της Κυβέρνησης σχετικά με το πρόσφατο σκάνδαλο διαρροής στοιχείων από το Υπουργείο Εσωτερικών. Είδαμε κυρώσεις «χάδια», κύριε Υπουργέ, λίγων χιλιάδων ευρώ στον άμεσα εμπλεκόμενο και 400.000 ευρώ πρόστιμο στο Υπουργείο, το οποίο μάλιστα, πληρώθηκε από το ίδιο το Υπουργείο. Πράγμα που σημαίνει, κύριε Υπουργέ, ότι αυτά τα χρήματα τα πληρώσαμε εμείς, οι Έλληνες φορολογούμενοι. Δηλαδή, κάποια στελέχη της Κυβέρνησης παρέβησαν τις κείμενες διατάξεις, αλλά οι Έλληνες πολίτες πλήρωσαν αυτή την πράξη. Απαράδεκτο γεγονός και θα πρέπει εδώ να υπάρξει μια απάντηση. Από την πρώτη στιγμή που αποκαλύφθηκε το σκάνδαλο, με τη διαρροή των ηλεκτρονικών διευθύνσεων Ελλήνων του εξωτερικού, όλοι εμείς στην «ΕΛΛΗΝΙΚΗ ΛΥΣΗ» κάναμε λόγο για μια αδιαμφισβήτητη εμπλοκή και ευθύνες σίγουρα του Υπουργείου Εσωτερικών. Οι εξελίξεις, δυστυχώς, μας επιβεβαίωσαν πλήρως για ακόμα μία φορά.

Κλείνοντας, κύριε Υπουργέ, θα ήθελα να ρωτήσουμε και να λάβουμε κάποιες απαντήσεις. Πρώτον, προχωρούν οι διαδικασίες καταλογισμού από το Ελεγκτικό Συνέδριο του ποσού που πλήρωσε το Υπουργείο σε βάρος των υπαιτίων, όπως απαιτείται νομικά σε ανάλογες περιπτώσεις; Δεύτερον, σε ποιο στάδιο βρίσκονται οι ποινικές διώξεις των υπαιτίων για τις πρόδηλες παραβάσεις του Ποινικού Κώδικα και του νόμου 4624/2019;

Ας ελπίσουμε, κύριε Υπουργέ, αυτή τη φορά να μην υπάρξει κάποιο «κουκούλωμα». Επιφυλασσόμαστε στην «ΕΛΛΗΝΙΚΗ ΛΥΣΗ» για το νομοσχέδιο. Έχουμε πάρα πολλά να πούμε και στην Ολομέλεια. Σας ευχαριστώ πολύ κύριε Πρόεδρε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Τον λόγο έχει ο κ. Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Κύριε Πρόεδρε, να ευχηθώ σε όλες και όλους καλή χρονιά και καλή νομοθετική εργασία για το 2025, που είναι ένα έτος συνταγματικής αναθεώρησης ή εκκίνησης, εν πάση περιπτώσει, της διαδικασίας της αναθεώρησης του Συντάγματος στην οποία, η ηγεσία του Υπουργείου Δικαιοσύνης έχει πάντοτε έναν ιδιαίτερο ρόλο.

Περιμένουμε, λοιπόν, τις προτάσεις, οι οποίες θα έρθουν. Αν και νομίζω ότι μπορώ να προεξοφλήσω ότι σχεδόν στο σύνολο αυτών των προτάσεων, λόγω των βαθιών ιδεολογικών και πολιτικών διαφορών που έχουμε με τη Νέα Δημοκρατία, δεν θα είμαστε σύμφωνοι, ως Νέα Αριστερά.

Επιτρέψτε μου, πριν μπω σύντομα στα ζητήματα του νομοσχεδίου, να πω δυο λόγια στο ζήτημα που, ούτως η άλλως, έχει εδώ ανοίξει και αφορά τον θάνατο του πρώην Πρωθυπουργού Κώστα Σημίτη. Ο σεβασμός στην οικογένεια είναι αναγκαίος και αυτονόητος, όπως αυτονόητη είναι και η έκφραση συλλυπητηρίων στους οικείους του πρώην Πρωθυπουργού, για το χαμό ενός αγαπημένου προσώπου.

Όλα αυτά, όμως, δεν μπορούν να οδηγούν σε αποθεωτικές κρίσεις και αναδρομικές εξιδανικεύσεις της πορείας του ίδιου αυτού προσώπου, ως δημοσίου προσώπου, ως πολιτικού ηγέτη, ως πρώην Πρωθυπουργού, ως παράγοντα, ο οποίος καθόρισε τις πολιτικές οικονομικές και ιδεολογικές εξελίξεις στη χώρα. Και νομίζω ότι η αποτίμηση αυτής της πορείας, για τον Κώστα Σημίτη, είναι συνυφασμένη, με τη στρατηγική και πολιτική χρεωκοπία του τρίτου δρόμου, που στην Ελλάδα πήρε το όνομα του εκσυγχρονισμού.

Το πόσο αυτή η σοσιαλδημοκρατική πολιτική αποτέλεσε την έκφραση των συμφερόντων των κυρίαρχων τάξεων από τις Ηνωμένες Πολιτείες και τον Μπιλ Κλίντον, τη Μεγάλη Βρετανία και τον Τόνι Μπλερ, τη Γερμανία και τον Γκέρχαρντ Σρέντερ, μέχρι την Ελλάδα και τον Κώστα Σημίτη, είναι πια σήμερα εμφανές, διότι ήταν αυτή η πολιτική που έβαλε τις βάσεις για τη χρηματοπιστωτική κρίση του 2008, ήταν αυτή η πολιτική που διέρρηξε τις ιστορικές σχέσεις της σοσιαλδημοκρατίας με το εργατικό κίνημα, ήταν αυτή η πολιτική, που καθόρισε τη σημερινή βαθιά κρίση της σοσιαλδημοκρατίας παγκοσμίως.

Δεν είναι καθόλου τυχαία, κατά τη γνώμη μου, η μερική συγχώνευση του πολιτικού προσωπικού της τότε σοσιαλδημοκρατίας με το σημερινό κυβερνών κόμμα, που δεν αποκλείεται αυτή, ακριβώς, η συγχώνευση να γίνει τέλεια, με τη συναινετική πολιτική, την οποία ακολουθεί η σημερινή ηγεσία του ΠΑΣΟΚ, ακολουθώντας, ακριβώς, τις βασικές στρατηγικές προτεραιότητες του παρωχημένου πια τρίτου δρόμου και της πολιτικής του εκσυγχρονισμού.

Όλα όσα ακούσαμε τις τελευταίες μέρες, ήταν στην πραγματικότητα μια αναδρομική εξιδανίκευση, μια αναδρομική απολογία και ωραιοποίηση μιας πολιτικής, η οποία σήμερα είναι στρατηγικά και ιδεολογικά χρεοκοπημένη. Και αυτό, δεν πρέπει να το ξεχνάμε, όσο κι αν, όπως είπα στην αρχή, είναι απαραίτητος και αυτονόητος ο σεβασμός μας στο πένθος της οικογένειας και των οικείων του πρώην Πρωθυπουργού.

Έρχομαι στα ζητήματα του νομοσχεδίου πολύ σύντομα.

Στην πραγματικότητα της κύρωσης του πρωτοκόλλου, το οποίο προβλέπει ένα μίνιμουμ προστασίας, το οποίο σε συνδυασμό με την ενωσιακή νομοθεσία, υποτίθεται ότι θέλει να δημιουργήσει τους όρους για τον περιορισμό της κακόβουλης επεξεργασίας προσωπικών δεδομένων, είτε από ιδιώτες, είτε από το κράτος, είτε από ιδιωτικούς φορείς, όπως νοσοκομεία, τράπεζες, ασφαλιστικές εταιρείες, εκπαιδευτικά ιδρύματα και, βεβαίως, πλατφόρμες μέσων κοινωνικής δικτύωσης, είτε από το κράτος με τα μητρώα τα οποία διατηρούν τα Υπουργεία Εσωτερικών με τους εκλογικούς καταλόγους, τα δημοτολόγια κ.λπ., ασφαλιστικά μητρώα, τα μητρώα των Υπουργείων Οικονομικών, το γνωστό σε εμάς, Μητρώο του Taxis κ.λπ..

 Αυτό το οποίο πρέπει να σημειώσουμε είναι ότι η επεξεργασία δεδομένων τροφοδοτεί σήμερα - και αυτό το ξέρουμε όλοι μας - μια τεράστια, είτε παράνομη, είτε «γκρίζα», που κινείται δηλαδή στην «γκρίζα ζώνη» μεταξύ παρανομίας και νομιμότητας αγορά, είτε μια απολύτως παράνομη «μαύρη» αγορά προσωπικών δεδομένων που διαμοιράζονται μεταξύ κοινωνικών δικτύων και μεγάλων εταιρειών ή και παρακρατικών και κρατικών υπηρεσιών, με στόχο την αύξηση της αποτελεσματικότητας του μάρκετινγκ, την αύξηση της δυνατότητας και της αποτελεσματικότητας του επηρεασμού των προτιμήσεων των πολιτών, είτε ακόμα και τη χειραγώγηση με στόχο τον καθορισμό πολιτικών εξελίξεων.

Δεν είναι καθόλου παλιό, αλλά και καθόλου άγνωστο σε εμάς, το μεγάλο σκάνδαλο, που συγκλόνισε τις Ηνωμένες Πολιτείες, το σκάνδαλο του «Cambridge Analytica», το οποίο αποτελούσε ακριβώς, τον τρόπο με τον οποίο επηρεάστηκαν πολιτικές προτιμήσεις, διά της αξιοποίησης προσωπικών δεδομένων, που κατέγραφαν προτιμήσεις των πολιτών, με στόχο την «επικοινωνιακή καταιγίδα», που καθόρισε την πρώτη εκλογική νίκη του Τραμπ.

Όλα αυτά συνεχίζονται, είναι απολύτως ενεργά και στο παρόν και φαίνεται στο σύνολο των εκλογικών και προεκλογικών εκστρατειών όλων των μεγάλων κομμάτων των αναπτυγμένων χωρών ή ακόμα και χωρών, οι οποίες ακόμα είναι αναπτυσσόμενες. Είναι λοιπόν, προφανές, ότι οι κανόνες δεν επαρκούν. Τα κενά, οι εξαιρέσεις, οι ευελιξίες είναι τέτοιες, που οι προστατευτικές ρυθμίσεις αποτελούν απλώς ένα πρόσχημα.

Τα πράγματα στη χώρα μας είναι ακόμη χειρότερα, καθώς από το 2019 βρισκόμαστε σε συνθήκες βαθιάς θεσμικής κρίσης. Στην Ελλάδα πλέον δεν ξέρουμε αν ο μεγαλύτερος παραβάτης της ούτως ή άλλως περιορισμένης και προσχηματικής νομοθεσίας περί προσωπικών δεδομένων και διασφάλισης του απορρήτου των επικοινωνιών είναι οι ιδιωτικές εταιρείες, οι μεγάλες πλατφόρμες κοινωνικής δικτύωσης, οι μεγάλες ασφαλιστικές εταιρείες, τα μεγάλα ιδιωτικά νοσοκομεία ή αν μεγαλύτερος παραβάτης είναι το ίδιο το κράτος, ο δημόσιος τομέας.

Τα σκάνδαλα είναι πάρα πολλά για να αποτελούν απλές συμπτώσεις. Έχουμε το μεγάλο σκάνδαλο των παρακολουθήσεων. Αλήθεια, ξέρετε τι έχει γίνει με όλα αυτά τα δεδομένα τα οποία τηρούσε και ενδεχομένως εξακολουθεί να τηρεί η Εθνική Υπηρεσία Πληροφοριών από τις «νόμιμες» παρακολουθήσεις; Υπάρχει θεσμός που μπορεί να ελέγξει την Εθνική Υπηρεσία Πληροφοριών, σε σχέση με την τήρηση αυτών των δεδομένων; Έχει κάποιος πρόσβαση, την ώρα που ακόμα και στις Εξεταστικές Επιτροπές που έγιναν στη Βουλή, ακόμα και στις συζητήσεις και στις ακροάσεις της Επιτροπής Θεσμών και Διαφάνειας αυτό το οποίο έγινε ήταν η επίκληση του απορρήτου της λειτουργίας της ΕΥΠ και της αδυναμίας του Κοινοβουλίου να την ελέγξει;

Ποιος μπορεί να ελέγξει αυτή τη στιγμή την ΕΥΠ; Κανείς. Ξέρουμε τι έχει γίνει με τα προσωπικά δεδομένα, τα οποία έχουν αντληθεί από τη χρήση του Predator; Ποιος τα διακρατεί, που βρίσκονται; Ή έχετε την αφέλεια ότι αυτοί οι οποίοι δεν είχαν τον περιορισμό να παρακολουθήσουν κινητά πολιτικών προσώπων, της ηγεσίας του Στρατού, να παρακολουθήσουν προσωπικές συνομιλίες, θα εναρμονιστούν και θα ευθυγραμμιστούν με τη νομοθεσία για την τήρηση των προσωπικών δεδομένων; Κοροϊδευόμαστε μεταξύ μας;

Όλα αυτά είναι απολύτως παρόντα και καθορίζουν την πολιτική συγκυρία σήμερα στη χώρα. Επομένως, πώς συζητάμε με αυτή την υποτιθέμενη αφέλεια για το ζήτημα της επεξεργασίας των προσωπικών δεδομένων;

Και αν δεν είχαν αντιδράσει οι πολίτες θα μάθαινε ποτέ κανείς ότι έχει υπάρξει διαρροή των εκλογικών καταλόγων μέσα από τη Νέα Δημοκρατία προς υποψήφια, την κυρία Ασημακοπούλου συγκεκριμένα - αλλά δεν ξέρουμε και πόσους άλλους - ενόψει των ευρωεκλογών;

Υπάρχει κάποιος ελεγκτικός μηχανισμός, κάποιος θεσμός που μπορεί να λειτουργήσει προληπτικά σε σχέση με αυτές τις παραβάσεις των προσωπικών δεδομένων; Κανένας, κανένας. Και η κατασταλτική κρατική λειτουργία έρχεται μόνο όταν αναδειχθεί από συμπτώσεις μια παράβαση του νόμου. Όμως γνωρίζουμε όλοι ότι η παράβαση του νόμου είναι συνεχής και εξακολουθητική. Αυτά τα οποία γνωρίζουμε είναι μόνο η κορυφή του παγόβουνου.

Άρα, λοιπόν, αυτό το οποίο εμείς μπορούμε να πούμε είναι το εξής. Από τη μία μεριά, έχουμε μία εξαιρετικά περιορισμένη και προσχηματική νομοθεσία και από την άλλη μεριά, μια χώρα σε βαθιά θεσμική και πολιτική κρίση η οποία ούτε αυτή τη νομοθεσία δεν μπορεί αποτελεσματικά να εφαρμόσει για να προστατεύσει τα προσωπικά δεδομένα και το απόρρητο των προσωπικών πληροφοριών των πολιτών. Έχουμε να κάνουμε λοιπόν, με μια βαθύτατη θεσμική κρίση για την οποία υπεύθυνη, ενορχηστρώτρια είναι η ίδια η Νέα Δημοκρατία.

Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Δερμεντζόπουλος Χρήστος, Κεδίκογλου Συμεών (Σίμος), Κελέτσης Σταύρος, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Οικονόμου Ιωάννης (Γιάννης), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Μπάρκας Κωνσταντίνος, Γιαννούλης Χρήστος, Παπαηλιού Γεώργιος, Τσαπανίδου Παρθένα (Πόπη), Ψυχογιός Γεώργιος, Γκιόκας Ιωάννης, Μεταξάς Βασίλειος, Κομνηνάκα Μαρία, Συντυχάκης Εμμανουήλ, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Κουρουπάκη Ασπασία, Τσιρώνης Σπυρίδων, Καραγεωργοπούλου Ελένη, Κωνσταντοπούλου Ζωή, Κόντης Ιωάννης, Βαλτογιάννης Διονύσιος και Χρηστίδου Ραλλία.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ΄΄ΝΙΚΗ΄΄», κ. Σπυρίδωνας Τσιρώνη.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ΄΄ΝΙΚΗ΄΄»):** Κύριε Πρόεδρε, κύριε Υπουργέ, κυρίες και κύριοι συνάδελφοι, να ευχηθώ κι εγώ με τη σειρά μου καλή χρονιά με υγεία, δύναμη αλλά και με την ευχή να μη χαθεί η ελπίδα, τόσο για την ειρήνη όσο και για τα προβλήματα του δοκιμασμένου μας λαού. Να μη χαθεί η ελπίδα και εύχομαι να πάνε όλα καλύτερα μέσα στο 2025.

Συζητάμε, σήμερα, την Κύρωση της τροποποιημένης Σύμβασης 108, την «αναβαθμισμένη» έκδοση της πρώτης απόπειρας που έγινε στην Ευρωπαϊκή Ένωση για τη νομοθετική ρύθμιση με στόχο την προάσπιση της αυτόματης επεξεργασίας προσωπικών δεδομένων. Να τονίσω εδώ, ότι αυτή η πρώτη, η συγκεκριμένη 108, πραγματικά αποτέλεσε την προστασία και αποτελεί μέχρι σήμερα, μέχρι η συγκεκριμένη να ψηφιστεί, την προστασία των προσωπικών δεδομένων των πολιτών της Ευρωπαϊκής Ένωσης. Τη Σύμβαση δηλαδή 108, που πρωτοεμφανίστηκε το 1981 και κυρώθηκε και τέθηκε σε ισχύ στη χώρα μας το 1992 με σχετικό νόμο.

Διαβάζοντας το κείμενο της Σύμβασης που φέρατε προς Κύρωση η αρχική αίσθηση, - και δυστυχώς είδα ότι οι περισσότεροι συνάδελφοι έμειναν στην αρχική αίσθηση - είναι ότι τα πάντα βρίσκονται προς τη σωστή κατεύθυνση. Άλλωστε ποιος μπορεί να αμφισβητήσει και να αρνηθεί ότι η προστασία των πολιτών από την επεξεργασία των προσωπικών τους δεδομένων δεν είναι προς αυτή την κατεύθυνση, προς την καλή κατεύθυνση. Αυτό όμως ως προς την αρχική αίσθηση.

Για όποιον μελέτησε και τις δύο Συμβάσεις και την αρχική το 108 και αυτή που ήρθε τώρα, αλλά και τον Γενικό Κανονισμό, τα πράγματα δεν είναι ακριβώς έτσι και ας τα πάρουμε βήμα - βήμα. Η τροποποιημένη Σύμβαση 108, όπως αναφέρεται στο επίσημο site της Ευρωπαϊκής Ένωσης, αλλά και στο σχέδιο νόμου είναι η κύρωση από 10 Οκτωβρίου του 2018 τροποποιητικό πρωτοκόλλου της Σύμβασης του Συμβουλίου της Ευρώπης για την προστασία του ατόμου από την αυτοματοποιημένη επεξεργασία δεδομένων προσωπικού χαρακτήρα. Έτσι πράγματι αναφέρεται στην αρχική Σύμβαση και το επαναλαμβάνω Σύμβαση για την προστασία των φυσικών προσώπων, γιατί άκουσα εδώ ότι με την παρούσα Σύμβαση θωρακίζονται τα κράτη. Μα το ακριβώς αντίθετο γίνεται. Η Σύμβαση αυτή πρέπει να θωρακίσει τους πολίτες από την επεξεργασία των δεδομένων τους και όχι τα κράτη, φυσικών προσώπων επαναλαμβάνω έναντι της αυτόματης επεξεργασίας δεδομένων προσωπικού χαρακτήρα, αυτόματη, αυτοματοποιημένη. Θα σας πω γιατί το τονίζω συνέχεια αυτό. Υπάρχει ο ορισμός για το τι σημαίνει αυτοματοποιημένη επεξεργασία ή αυτόματη επεξεργασία; Υπάρχει. Που υπάρχει; Στην αρχική Σύμβαση και όχι σε αυτήν που καλούμαστε σήμερα ή την Τρίτη στην Ολομέλεια να ψηφίσουμε.

Διαβάζω τον ακριβή ορισμό, γιατί εκεί θα μείνει, δεν ήρθε και σε αυτήν. «Η αυτόματη επεξεργασία περιλαμβάνει τις ακόλουθες πράξεις εφόσον πραγματοποιούνται εν όλο ή εν μέρει με αυτοματοποιημένα μέσα», άλλο ένα σημείο που δεν έρχεται στην παρούσα. Ποια είναι αυτά; Αποθήκευση δεδομένων, εκτέλεση συλλογικών ή αριθμητικών πράξεων επί των δεδομένων αυτών, μεταβολή, διαγραφή, ανάκτηση ή διάδοση. Τι είναι αυτά τα αυτοματοποιημένα μέσα; Και αυτό ορίζεται εκεί στην αρχική σύμβαση. Για να μην πλατειάζω, είναι γενικότερα τα πληροφοριακά συστήματα, όπως βάσεις δεδομένων και τα ερωτήματα που παράγουν αυτές για την εξαγωγή χρήσιμων στοιχείων και πληροφοριών και πλέον εντάσσονται σε αυτά τα μέσα με γοργούς, αλλά θα έλεγα και επικίνδυνα επιπόλαιους ρυθμούς και η τεχνητή νοημοσύνη. Αυτό όμως, μήπως άλλαξε στην τροποποιημένη σύμβαση 108 που ψηφίστηκε και το 2018 και καλούμαστε σήμερα να επικυρώσουμε; Όχι μόνο άλλαξε, για την ακρίβεια εξαφανίστηκε τόσο από τον τίτλο, όσο και από τον σκοπό. Δεν υπάρχει στη Σύμβαση που ψηφίστηκε το 2018, την οποία φέρνετε σήμερα, ο ορισμός. Αυτό τι σημαίνει; Αυτόματη επεξεργασία δεδομένων και θα μπορούσαμε να πούμε, αφού είμαστε καλοπροαίρετοι, ότι απαλείφθηκε, προκειμένου να εξυπηρετήσει την προστασία ενός γενικότερου και ευρύτερου φάσματος προστασίας προσωπικών δεδομένων, πέρα από αυτά που είναι σε πληροφοριακά συστήματα. Όλα αυτά όμως θα ίσχυαν, αν δεν είχε θεσπιστεί μόλις δύο χρόνια πίσω ο Γενικός Κανονισμός για την προστασία δεδομένων, ένας Ευρωπαϊκός Κανονισμός, που μάλιστα, τέθηκε σε ισχύ το Μάιο του 2018, την ίδια χρονιά δηλαδή, που γράφτηκε και το παρόν κείμενο που ψηφίζουμε την Τρίτη, με σκοπό, όπως μας λέει, να προστατεύσει τα προσωπικά δεδομένα των φυσικών προσώπων που βρίσκονται στην Ευρωπαϊκή Ένωση. Από τι; Από αυτοματοποιημένες και μη επεξεργασίες και να εναρμονίσει τους κανονισμούς προστασίας δεδομένων σε όλα τα κράτη - μέλη της.

Τι λέτε τώρα εσείς σε αυτό και συγκεκριμένα στην ανάλυση – ρύθμιση; Στο άρθρο 2 αναφέρεται κατά λέξη «με το άρθρο 2 του πρωτοκόλλου αναδιατυπώνεται το άρθρο 1 της Σύμβασης ώστε πλέον ως σκοπός της να περιλαμβάνει την προστασία έναντι της κάθε είδους επεξεργασίας των προσωπικών τους δεδομένων και όχι μόνο της αυτοματοποιημένης, όπως όριζε το κείμενο το αρχικό της 108. Κύριε υπουργέ, μπορείτε να μας απαντήσετε σε ποιο άρθρο της τροποποιημένης Σύμβασης 108, αναφέρεται ρητά ότι η λέξη «επεξεργασία» συμπεριλαμβάνει και την «αυτοματοποιημένη επεξεργασία»;

**Σας το αναφέρω αυτό, έχοντας υπόψη τον ορισμό της επεξεργασίας στο άρθρο 4 του Γενικού Κανονισμού Προσωπικών Δεδομένων ο οποίος τέθηκε όπως είπαμε σε ισχύ την ίδια χρονιά και ο οποίος αναφέρει κατά λέξη. Επεξεργασία ορίζεται κάθε πράξη, ή σειρά πράξεων, που πραγματοποιείται με ή χωρίς τη χρήση αυτοματοποιημένων μέσων, σε δεδομένα προσωπικού χαρακτήρα. Γιατί σε αυτήν, δεν αναφέρεται ρητά, ή για την ακρίβεια απαλείφθηκε και η φράση με ή χωρίς τη χρήση αυτοματοποιημένων μέσων, αφού επιδιώκεται, όπως γράφεται τη συμμόρφωση της Σύμβασης με τον Γενικό Κανονισμό Προσωπικών Δεδομένων. Ποιος ήταν ο λόγος που αφαιρέθηκε αυτό; Μήπως, αυτή η απαλοιφή της αυτόματης επεξεργασίας, μετατρέπει ένα εξειδικευμένο κείμενο στην προστασία των προσωπικών δεδομένων μέσα στα πληροφοριακά συστήματα, σε ένα κείμενο το οποίο υπερκαλύπτεται πλέον, από έναν άλλο νόμο με το ίδιο αντικείμενο; Γιατί αν είναι έτσι με την αναδιαμόρφωση αυτή, ουσιαστικά το αρχικό κείμενο, καταργείται αφού επικαλύπτεται από ένα άλλο αντίστοιχου αντικειμένου, όπως ο Γενικός Κανονισμός Προσωπικών Δεδομένων.**

**Και πλέον, το ερώτημα που γεννάται και θα πρέπει να απαντήσετε. Τι μας προσφέρει ακριβώς η τροποποιημένη Σύμβαση 108, που δεν μας προσέφερε η προηγούμενη, μαζί με τον Γενικό Κανονισμό Προσωπικών Δεδομένων; Για ποιο λόγο, τι ακριβώς παραπάνω μας προσφέρει αυτή που δεν κάλυπτε η προηγούμενη; Γιατί εγώ και στην Ολομέλεια θα σας πω ότι όχι απλά δεν φέρνει κάτι καινούργιο, αλλά μειώνει και την προστασία των προσωπικών δεδομένων. Και γιατί, βέβαια, δεν είναι μόνο δικό σας θέμα, γιατί αναμοχλεύετε όλα αυτά όχι μόνο στην Ελλάδα, αλλά και συνολικά στην Ευρωπαϊκή Ένωση τα τελευταία χρόνια, εμείς ξέρουμε και είμαστε σίγουροι ότι και εσείς ξέρετε. Το ξέρετε όλοι. Αλλά το ξέρετε, γιατί οδηγούμαστε σε αυτόν τον ψηφιακό ολοκληρωτισμό και όχι στην ψηφιακή ολοκλήρωση.**

**Η φράση, αυτόματη επεξεργασία, τη συναντάμε επίσης, στον Γενικό Κανονισμό Προσωπικών Δεδομένων στο άρθρο 22, με τίτλο Αυτοματοποιημένη Ατομική Λήψη Αποφάσεων Περιλαμβανομένης της Κατάρτισης Προφίλ. Τι μας λέει λοιπόν, αυτό το άρθρο; Ότι το υποκείμενο των δεδομένων δηλαδή, ο ευρωπαίος πολίτης έχει το δικαίωμα να μην υπόκειται σε απόφαση που λαμβάνεται αποκλειστικά βάσει αυτοματοποιημένης επεξεργασίας, συμπεριλαμβανομένης της κατάρτισης προφίλ, η οποία παράγει έννομα αποτελέσματα που το αφορούν ή το επηρεάζουν σημαντικά με παρόμοιο τρόπο. Αν δεν σας θυμίζει κάτι αυτό θα σας θυμίσω εγώ. Η αυτοματοποιημένη ατομική λήψη αποφάσεων περιλαμβανομένης της κατάρτισης προφίλ, είναι αυτό που θα έλεγα σε εισαγωγικά κωδικοποιημένα ο προσωπικός αριθμός που θα έρθει να ενώσει τα παραπάνω. Και είναι ο βασικός λόγος για τον οποίο η κυβέρνησή σας, δεν μπορεί να αναζητήσει και να ενώσει με ένα μοναδικό αριθμό όλα τα μητρώα του κράτους δηλαδή, με τον προσωπικό αριθμό. Και αυτό είμαι σίγουρος ότι το γνωρίζετε, αφού πραγματικά θα ήθελα να δώσω συγχαρητήρια στην Αρχή Προστασίας Προσωπικού Χαρακτήρα, η οποία από ένα ερώτημα ενός πολίτη, κατάφερε να προστατεύσει πραγματικά να σταθεί με έντιμο και δίκαιο τρόπο, για την προστασία των προσωπικών δεδομένων. Και καθυστέρησε κατά ένα και πλέον χρόνο, αυτό που συνεχώς έλεγε τόσο ο κ Πιερρακάκης και ο κύριος Παπαστέργιου, ότι τώρα βγαίνει ο προσωπικός αριθμός και πραγματικά όχι απλά δεν πρέπει να βγει, θα τα πούμε και εκεί πόσο και αυτό είναι χαμηλότερο των προσδοκιών που λέτε και επικίνδυνο.**

Και αν με αφορμή τη σημερινή Κύρωση της Σύμβασης για την επεξεργασία των προσωπικών δεδομένων, ο συνειρμός με τον προσωπικό αριθμό σας φαίνεται κάπως παράταιρος, στην Ολομέλεια θα σας τον αποδείξω και παραπέρα. Να τελειώσω μόνο με το απλό ερώτημα, το οποίο έθεσα από την αρχή.

Μπορείτε να μας υποδείξετε κύριε Υπουργέ, σε ποιο άρθρο του κειμένου αυτής της Σύμβασης ορίζεται ότι η αυτοματοποιημένη επεξεργασία προσωπικών δεδομένων ενσωματώνεται στον γενικότερο όρο «επεξεργασία»; Αν δεν το βρείτε, πριν τη φέρετε στην Ολομέλεια βάλτε το και αυτό μέσα.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Δείτετο άρθρο 3 και νομίζω θα

απαντήσετε ο ίδιος στο ερώτημά σας.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της ΚΟ «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Θα σας απαντήσω και στην Ολομέλεια για το άρθρο 3.

Ευχαριστώ πολύ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Θα δώσω τον λόγο στον κ. Κόντη απλώς για να ψηφίσει, γιατί έχει μια ανειλημμένη υποχρέωση.

Ορίστε, έχετε τον λόγο, κ. Κόντη.

**ΙΩΑΝΝΗΣ ΚΟΝΤΗΣ (Ειδικός Αγορητής της ΚΟ «ΣΠΑΡΤΙΑΤΕΣ»):** Κύριε Πρόεδρε, επιφυλασσόμαστε στην Ολομέλεια για την ψήφο μας.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Με επιφύλαξη.

Τον λόγο έχει η κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της ΚΟ «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, να ευχηθώ σε όλους καλή χρονιά με υγεία και ειρήνη σε όλο τον κόσμο.

Με το κυρούμενο Τροποποιητικό Πρωτόκολλο μεταξύ άλλων επανακαθορίζεται ο σκοπός της Ευρωπαϊκής Σύμβασης για την προστασία του ανθρώπου από την αυτοματοποιημένη επεξεργασία πληροφοριών προσωπικού χαρακτήρα. Παρατίθενται πρόσθετες υποχρεώσεις των υπευθύνων επεξεργασίας δεδομένων και των κατά περίπτωση εκτελούντων την επεξεργασία αυτών και προσδιορίζονται οι αρμοδιότητες των εποπτικών αρχών. Τροποποιείται ο νόμος 2068/1992, κωδικοποιείται η Σύμβαση του Συμβουλίου της Ευρώπης για την προστασία του ατόμου από την αυτοματοποιημένη επεξεργασία δεδομένων προσωπικού χαρακτήρα. Ορίζεται η Αρχή Προστασίας Δεδομένων Προσωπικού Χαρακτήρα ως αρμόδια εποπτική αρχή για τη διασφάλιση της συμμόρφωσης με τις διατάξεις της προαναφερόμενης Σύμβασης.

Με την επεξεργασία του σχεδίου νόμου, λοιπόν, της Κύρωσης του Τροποποιητικού Πρωτοκόλλου, αυτό που μας απασχολεί και προβάλουμε είναι η έκδηλη ανησυχία μας για την απόσταση του είναι από το φαίνεσθαι.

Η Κυβέρνηση αναλυόμενη ως υποκείμενο και αντικείμενο της ιστορίας που πραγματώνει την προστασία του ατόμου και την επεξεργασία δεδομένων προσωπικού χαρακτήρα αποδεικνύει ότι το μόνο που επιτυγχάνει είναι η νομοθέτηση με τρόπους που εξυπηρετούν την πολιτική της και θα προσπαθήσω να το εξηγήσω με ορισμένα παραδείγματα.

Να θυμηθούμε το χρονικό του σκανδάλου Cisco τότε που τον Απρίλιο του 2020 εν μέσω πρώτου κύματος πανδημίας και αρχών τηλεκπαίδευσης, η Cisco μπήκε στο σχολικό δίκτυο έχοντας πρόσβαση στα προσωπικά δεδομένα μαθητών και εκπαιδευτικών; Αν και το Υπουργείο Παιδείας είχε επικοινωνήσει για το ζήτημα αυτό με την Αρχή Προστασίας Προσωπικών Δεδομένων. Τότε που η κυρία Κεραμέως απάντησε σε σχετικά ερωτήματα της αντιπολίτευσης, ότι η αντιπολίτευση βλέπει εχθρούς εκεί που δεν υπάρχουν και ποινικοποιεί τις δωρεάν παροχές του ιδιωτικού τομέα, ότι το δημόσιο δεν έχει ξοδέψει ούτε ευρώ και απηύθυνε την αδιανόητη πρόσκληση στα κόμματα, να προσέλθουν στο γραφείο της, στο γραφείο της Υπουργού, να δουν τη Σύμβαση, αντί να την καταθέσει στη Βουλή. Τότε που αποκαλύφθηκε ότι ούτε έκθεση αντικτύπου δεν είχε φροντίσει να κάνει το αρμόδιο Υπουργείο, με αποτέλεσμα, τον Σεπτέμβριο του 2020, να εκδοθεί η γνωμοδότηση 4/2020 στις 7/9/2020 της Αρχής Προστασίας Δεδομένων Προσωπικού Χαρακτήρα, που αργότερα αποκαλύφθηκε ότι δόθηκε η δυνατότητα πρόσβασης και αξιοποίησης στατιστικών στοιχείων από τα προσωπικά δεδομένα εκατοντάδων χιλιάδων μαθητών και εκπαιδευτικών. Από τη Σύμβαση προέκυπτε ότι μέσω της κοινωνίας της πληροφορίας έγινε τροποποίηση προηγούμενων συμβάσεων με τον κολοσσό της High Way με κόστος ύψους 1.896.630 ευρώ. Συνεπώς, ούτε δωρεάν ήταν η πλατφόρμα. Δεν απάντησε ποτέ το αρμόδιο Υπουργείο για τις 154.000 άδειες Cisco, Webex for education 12μηνης χρήσης, που αγοράστηκαν για τις ανάγκες του Υπουργείου Παιδείας, κατόπιν αιτήματος του Διευθυντή του Υπουργού Κυριάκου Πιερρακάκη, στην κοινωνία της πληροφορίας, η οποία με τη σειρά της προχώρησε στην τροποποίηση έξι εκτελεστικών συμβάσεων υλοποίησης του εθνικού δικτύου δημόσιου τομέα Σύζευξης ΙΙ, που μέχρι τότε έκαναν χρήση υπηρεσιών και προϊόντων της εταιρείας High Way.

Ώσπου, το Νοέμβριο του 2021, η Αρχή Προστασίας Δεδομένων εκδίδει μια απόφαση κόλαφο για την κυρία Κεραμέως χρεώνοντας όχι μία και δύο, αλλά πέντε παραβάσεις του Γενικού Κανονισμού Προστασίας Δεδομένων στο Υπουργείο Παιδείας, σε σχέση με τα ζητήματα νομιμότητας της επεξεργασίας δεδομένων προσωπικού χαρακτήρα, σε σχέση με τα ζητήματα διαφάνειας, σε σχέση με τους κινδύνους που ενέχει η συγκεκριμένη επεξεργασία δεδομένων προσωπικού χαρακτήρα, σε σχέση με την έκφραση γνώμης των υποκειμένων των δεδομένων ή των εκπροσώπων τους για τη σχεδιαζόμενη επεξεργασία, σε σχέση με το ζήτημα της διαβίβασης δεδομένων εκτός Ε.Ε.. Με τη δημοσιοποίηση των συμβάσεων με τη Cisco, για την τηλεκπαίδευση η κυρία Υπουργός, η κυρία Κεραμέως, ομολόγησε τις τεράστιες ευθύνες της. Αφενός έδωσε στην εταιρεία δεδομένα ενάμιση εκατομμυρίου πολιτών, αφετέρου την πριμοδότησε και με 2 εκατομμύρια ευρώ. Σε οποιοδήποτε υποπολλαπλάσια σοβαρότητας παράπτωμα σε ένα συνοικιακό μαγαζάκι, το λιγότερο που θα μπορούσε να επιβληθεί στον υπεύθυνο θα ήταν η απόλυσή του. Όχι δεν συνέβη αυτό στην προκειμένη περίπτωση της παραχώρησης μεταδεδομένων εκατοντάδων χιλιάδων μαθητών σε μία αμερικανική εταιρεία.

Να θυμηθούμε την αμαρτωλή Palantir, αυτή που πουλάει προσωπικά δεδομένα και πληροφορίες από υποκλαπείσες συνομιλίες στον Νετανιάχου; Αυτή με την οποία υπέγραψε κρυφή συμφωνία στην αρχή της πανδημίας ο κ. Πιερρακάκης, χωρίς να ενημερώσει την Αρχή Προστασίας Προσωπικών Δεδομένων; Είδαμε τον περασμένο Δεκέμβριο, μάλιστα τον κ. Παπαστέργιου να εξαγγέλλει, οι γονείς θα δηλώνουν τον αριθμό κινητού του παιδιού τους. Θα αναγκάσουμε τις πλατφόρμες να αναζητούν πιστοποιητικό ηλικίας. Εξαιρετικά, τον κύριο Πιερρακάκη, Υπουργό Παιδείας, να προαναγγέλλει την είσοδο των δημοσίων σχολείων στην εποχή της τεχνητής νοημοσύνης, για να μάθουν τα παιδιά οι μαθητές την προστασία προσωπικών δεδομένων τους εξαγγέλλει πρόγραμμα με το ευφάνταστο όνομα Τζιμάνιους. Ποια φυσικής ελλειμματικής αντίληψης στελέχη σκέφτονται αυτά. Αρχής γενομένης από την φρικώδη αυτή λογοπλασία του τίτλου ως προς το περιεχόμενο αυτού του προγράμματος.

Να θυμηθούμε το πλέον πρόσφατο ανεξιχνίαστο σκάνδαλο έγκλημα του αρχείου με προσωπικά δεδομένα των εγγεγραμμένων εκλογέων του εξωτερικού για τις εκλογές του Ιουνίου 2023, που διαβιβάστηκε σε αποδέκτες εκτός του Υπουργείο Εσωτερικών το οποίο αποτελεί και τον υπεύθυνο επεξεργασίας; Οι περισσότεροι βουλευτές αναφέρθηκαν σε αυτό. Να θυμίσουμε φυσικά την επακολουθήσασα επιβολή προστίμων από την Αρχή Προστασίας Δεδομένων των 40.000 ευρώ στην εταίρα λογοπλάστη και δεξιοτέχνη του πολιτικού πολιτισμού, την τολμηρή πολιτική δημιουργό της ρήσης «θα σας πάμε αίμα», την κυρία Ασημακοπούλου, αλλά κυρίως, αυτού των 428.000 ευρώ στο Υπουργείο Εσωτερικών για την αποπληρωμή του οποίου έγινε έγκριση δέσμευσης πίστωσης από τον προϋπολογισμό εξόδων του ΥΠΕΣ σε βάρος δηλαδή, των φορολογουμένων και τον οποίο φυσικά ψηφίσατε.

Ποιος θα διαφυλάξει τα προσωπικά μας δεδομένα όταν οι φύλακες παρανομούν και στέλνουν το λογαριασμό στα θύματα των εγκλημάτων τους. Ποιος και πώς θα μας προστατεύσει από τις ευχές. Τα χρόνια πολλά της ΑΑΔΕ, που στάλθηκαν σε κάθε ΑΦΜ. Δεν είναι ανέκδοτο αυτές οι ευχές, είναι παραβίαση προσωπικών δεδομένων. Πρόκειται για PR του κυρίου Πιτσιλή. Χρηματοδοτούμενη μαζί με άλλες επικοινωνιακές καμπάνιες από τον φορολογούμενο πολίτη με 4,3 εκατομμύρια ευρώ. Ποιος έδωσε τη συναίνεσή τους, στον κ. Πιστιλή, να χρησιμοποιεί τον δικό μας ΑΦΜ και να μας στέλνει ευχές.

Με αφορμή το τροποποιητικό πρωτόκολλο της Σύμβασης, λοιπόν, της Ευρώπης για την προστασία του ατόμου από την αυτοματοποιημένη επεξεργασία δεδομένων προσωπικού χαρακτήρα, η απόσταση λοιπόν, από το φαίνεσθαι που διατρέχει συνολικά την πολιτική αντίληψη της κυβέρνησης είναι ότι δυσθεώρητη. Ορατή, όμως, είναι η αποτυχία κάθε σχεδίου λειτουργίας της μηχανής του κράτους όσο προσπαθείτε λυσσαλέα να αποδείξετε πως τηρούνται τα πρωτόκολλα ασφαλείας στο σιδηρόδρομο. Οι επιβάτες λέτε, ορθά περπάτησαν τις υπόγειες σήραγγες του μετρό Θεσσαλονίκης, ενώ μετατοπίζετε με την παραλλαγή της εικόνας το πρόβλημα και το ζητούμενο. Υπάρχει ασφάλεια στον σιδηρόδρομο;

Με τη μετάβαση αντίστοιχα στην ψηφιακή γραφειοκρατία επιχαίρετε πώς λύνετε τα προβλήματα σε επίπεδο χρόνου και εξυπηρέτησης, ενώ κατ’ ουσίαν δημιουργείτε σχέσεις ασχεσίας μεταξύ των πολιτών και του κράτους. Η απόσταση είναι τέτοια που ουδείς μπορεί να αναζητήσει τη διαφανή διαδρομή του εγγράφου που ψηφιακά τον εξυπηρετεί ή υποκρίνεστε ότι τον εξυπηρετεί, γεγονός που αποδεικνύεται και μέσα από τα δεδομένα στοιχεία του Υπουργείου Μετανάστευσης και Ασύλου.

Οι υπηρεσίες της Αποκεντρωμένης Διοίκησης, παρόλο που έγιναν ηλεκτρονικές στη κατάθεση αιτήσεων αδειών διαμονής, καθυστερούν την έκδοση αδειών υπερβολικά, με ολέθριες συνέπειες για μετανάστες που διαβιούν στη χώρα μας πολλά χρόνια και κινδυνεύουν να καταστούν παράτυποι, εξαιτίας της υποστελέχωσης και της ολιγωρίας του κράτους. Το γεγονός ακόμα ότι οι ηλεκτρονικές βεβαιώσεις κατάθεσης εγγράφων ουδόλως αναγνωρίζονται από τις Αρχές άλλων κρατών, δημιουργεί ένα επιπλέον πρόβλημα στην ελεύθερη μετακίνηση πολιτών, παρόλο που διαμένουν σε χώρα Σένγκεν.

Αυτή η σύγκρουση, λοιπόν, της πραγματικής ζωής και της φανταστικής κατάστασης που δημιουργεί τη βάση για την εφαρμογή της εν λόγω Σύμβασης, περί ης ο λόγος, ερείδεται στην πολιτική που δεν δεξιώνεται τον κόσμο ενεργά, αλλά εμφανίζει όλα τα κουτάκια της τεχνητής νοημοσύνης τικαρισμένα, αλλά ο κάθε ένας από εμάς νιώθει τον κόσμο όχι το ασφαλές και φιλόξενο μέρος που προσδοκά, αλλά το απειλητικό και εχθρικό προς τη ζωή του περιβάλλον, στο οποίο απουσιάζει η σημειακή σύνδεση με τους ανθρώπους, γεγονός που γεννά την ατομικοποίηση, την αδιαφορία, την ανοικτή ή και καλυμμένη επιθετικότητα.

Η προστασία των δικαιωμάτων του ανθρώπου από την επεξεργασία δεδομένων προσωπικού χαρακτήρα θα είχε απήχηση και εφαρμογή σε μια κοινωνία που το υποκείμενο σχετίζεται με τον κόσμο γύρω του διαφορετικά, χωρίς να πραγμοποιείται το ίδιο, να αντιμετωπίζεται ως πράγμα που περικλείει τα προσωπικά δεδομένα, χωρίς να αλλοτριώνεται μέσα από την επιτάχυνση του καπιταλιστικού ιδεώδους. Η ευθύνη σας απέναντι στους πολίτες δεν θα ήταν δυσανάλογη των μέτρων που είναι τώρα, που δήθεν επιστρατεύονται για την προστασία τους. Βεβαίως και είμαστε παρόντες και παρακολουθούμε και αναγνωρίζουμε όσα τεχνηέντως επιχειρείται να παρουσιάσετε διαφορετικά, κρίνοντας και αποκαλύπτοντας ενεργά την αλήθεια, που δόλια παρακάμπτεται και αποσιωπάται. Κανείς δεν αναφέρθηκε στην πρώτη γυναικοκτονία του έτους 2025. Μιλήσατε για το εθνικό πένθος. Δεν είδαμε ποτέ να κηρύσσεται εθνικό πένθος για το έγκλημα των Τεμπών, για τις γενοκτονίες, που η μία διαδέχεται την άλλη, δεν είδαμε καμία ενσυναίσθηση και κανέναν προβληματισμό για τέτοιου είδους πένθος.

Μιλάτε για τη προστασία του ατόμου σε μια κοινωνία χειμαζόμενων πολιτών, τσακισμένων επί σειρά ετών από εργασιακή ανασφάλεια, υπερεργασία ή ανεργία, από την ψυχική και σωματική εξουθένωση της παραγωγικής ηλικίας και κυρίως, σε διαρκές καθεστώς εξόντωσης κάθε αισιόδοξης προοπτικής του ονείρου, το οργανωμένο κράτος που έχει καταστεί οφθαλμοφανώς πλέον ο δυνάστης του πολίτη και όχι ο υπηρέτης του, που δομεί κάθε ενέργειά του στη βάση της επιλεκτικής πληροφόρησης, αντί της γνώσης του αντεπιστημονικού λόγου αντί της επιστήμης, της ανάδειξης των αποτελεσμάτων ως αιτίας κάθε παθογένειας, της καταστολής και αυστηροποίησης των ποινών αντί της πρόληψης και του σωφρονισμού, αντί της βιωτής επανένταξης του παραβατικού στην κοινωνία, με όλα αυτά να σας θέτουν υπό αμφισβήτηση για τις πραγματικές προθέσεις και με γνώμονα το τελευταίο νομοσχέδιο που το Υπουργείο σας θα καταθέσει υποθέτω προσεχώς στη Βουλή, αλλά το έθεσε σε διαβούλευση παραμονή Χριστουγέννων, με λήξη της προθεσμίας αυτής στις 7 Ιανουαρίου και αφορά την ενδοοικογενειακή βία, ένα νομοσχέδιο τέτοιας βαρύτητας και τέτοιας σημασίας που το καταθέσατε πραγματικά παραμονή Χριστουγέννων και θα φέρετε για συζήτηση χωρίς να έχετε επί της ουσίας αγγίξει το πρόβλημα της ενδοοικογενειακής βίας.

Αυτά επί του παρόντος, επιφυλασσόμαστε για την Ολομέλεια, όπου θα αναφερθούμε περαιτέρω διεξοδικά στη συγκεκριμένη Κύρωση.

Ευχαριστώ.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Κύριε Πρόεδρε, επιφύλαξη.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Εσείς, κύριε Τσιρώνη;

**ΣΠΥΡΙΔΩΝ ΤΣΙΡΩΝΗΣ (Δημοκρατικό Πατριωτικό Κίνημα «ΝΙΚΗ»):** Με επιφύλαξη και εμείς για την Ολομέλεια, κύριε Πρόεδρε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Να διορθώσω μόνο την κυρία Καραγεωργοπούλου. Κυρία Καραγεωργοπούλου, με απόφαση του Πρωθυπουργού Κυριάκου Μητσοτάκη, κηρύχθηκε τριήμερο εθνικό πένθος για τα θύματα του σιδηροδρομικού δυστυχήματος των Τεμπών από την 1η έως και την 3η Μαρτίου του 2023, με μεσίστια έπαρση σημαίας σε όλα τα δημόσια κτίρια και αναστολή των δημόσιων εορταστικών εκδηλώσεων τότε.

Τον λόγο έχει ο Υπουργός, κ. Ιωάννης Μπούγας.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης)**: Κυρίες και κύριοι συνάδελφοι πριν μιλήσω για το συζητούμενο σχέδιο νόμου, θα ήθελα να πω ότι και το τρέχον έτος, το 2025, οι παρεμβάσεις του Υπουργείου Δικαιοσύνης θα συνεχιστούν σε τέσσερις κύριους άξονες. Ο πρώτος άξονας αφορά το νομοθετικό θεσμικό επίπεδο. Το νομοθετικό μας έργο όπως και το προηγούμενο έτος θα είναι πυκνό. Ο δεύτερος άξονας έχει να κάνει με τις κτιριακές και ψηφιακές υποδομές, για την καλή λειτουργία της δικαιοσύνης. Ο τρίτος άξονας στην ενίσχυση του έμψυχου δυναμικού που υπηρετεί στη δικαιοσύνη και αναφέρομαι κυρίως, στους δικαστικούς λειτουργούς, η επιμόρφωση των οποίων θα συνεχιστεί και το 2025 και βεβαίως, η πρόσληψη δικαστικών υπαλλήλων προκειμένου να μπορέσουμε να συμπληρώσουμε τις οργανικές θέσεις οι οποίες είναι κενές, μέσω της πρόσληψης και της ταχείας εκπαίδευσής τους από την Εθνική Σχολή Δικαστών. Ο τέταρτος άξονας αφορά παρεμβάσεις για τη θωράκιση του κράτους δικαίου και την ενίσχυση της θέσης της χώρας μας στα διεθνή φόρα που μας αξιολογούν για τις επιδόσεις μας στον τομέα αυτό.

Μια και αναφέρθηκα στο κράτος δικαίου, επιτρέψτε μου να πω ότι οι απαντήσεις στα ζητήματα τα οποία ακόμη μια φορά θέσατε - τα μεγάλα ζητήματα και δυσάρεστα θα έλεγα - που απασχόλησαν κατά τα προηγούμενα και το προηγούμενο έτος την ελληνική κοινωνία, δίδονται σε μια συντεταγμένη πολιτεία τόσο από την δικαστική εξουσία, από τις ανεξάρτητες αρχές, από το κοινοβούλιο με τον κοινοβουλευτικό έλεγχο και βεβαίως, από τη διοίκηση. Ασφαλώς η καλή λειτουργία του κράτους και η λειτουργία των θεσμών φαίνεται από το πως οποιοδήποτε τέτοιο φαινόμενο εμφανιστεί σε μια κοινωνία απαντάται και μάλιστα, είτε ευθύνεται η εκτελεστική είτε η νομοθετική είτε και η δικαστική εξουσία. Διότι οι διατάξεις του συζητούμενου σχεδίου νόμου, αφορούν και παραβιάσεις προσωπικών δεδομένων, ακόμη και από την δικαστική εξουσία. Αν λοιπόν, υπάρξει τέτοιο φαινόμενο λόγω του επάλληλου ελέγχου και του πλέγματος προστασίας των ατομικών δικαιωμάτων και των δεδομένων του ατόμου που προστατεύονται, αυτό εντοπίζεται, ελέγχεται και βεβαίως επιβάλλονται κυρώσεις.

Σε ό,τι αφορά τώρα το σχέδιο νόμου, θα ήθελα να πω ότι πρόκειται για την Κύρωση του από 10 Οκτωβρίου 2018 τροποποιητικού πρωτοκόλλου της σύμβασης του συμβουλίου της Ευρώπης για την προστασία του ατόμου από την αυτοματοποιημένη επεξεργασία δεδομένων προσωπικού χαρακτήρα. Η Σύμβαση 108, η οποία τέθηκε σε ισχύ την 1η Οκτωβρίου 1985 και κυρώθηκε από την Ελλάδα με το ν.2068/1992, ήταν η πρώτη νομικά δεσμευτική πράξη που αφορά στην προστασία των προσωπικών δεδομένων. Η Σύμβαση εφαρμόζεται σε κάθε επεξεργασία που εκτελείται τόσο από τον ιδιωτικό όσο και από τον δημόσιο τομέα, συμπεριλαμβανομένης της επεξεργασίας προσωπικών δεδομένων από δικαστικές αρχές και τις αρχές επιβολής του νόμου.

Ωστόσο, η χρήση των νέων τεχνολογιών της πληροφορικής και των επικοινωνιών και κυρίως, ο ρυθμός ανάπτυξης, αναμφισβήτητα επηρεάζει την εξέλιξη της κοινωνίας. Η συλλογή και η επεξεργασία δεδομένων προσωπικού χαρακτήρα σε μια παγκοσμιοποιημένη οικονομία, σημαίνει αύξηση του πλήθους των διασυνοριακών ροών των δεδομένων και για το λόγο αυτό είναι αναγκαίο να διασφαλιστεί ένα υψηλό επίπεδο προστασίας των προσωπικών δεδομένων, σε παγκόσμιο επίπεδο. Για τον σκοπό αυτό κρίθηκε αναγκαίος ο εκσυγχρονισμός της Σύμβασης 108 και επιτρέψτε μου, να δώσω τη γενική εικόνα που προστατεύονται τα προσωπικά δεδομένα στην Ευρωπαϊκή Ένωση. Η προστασία των δεδομένων προσωπικού χαρακτήρα κατοχυρώνεται στο άρθρο 16 της Σύμβασης της Λισσαβόνας, για τη λειτουργία της Ευρωπαϊκής Ένωσης, καθώς επίσης και στο άρθρο 8 του Χάρτη των Θεμελιωδών Δικαιωμάτων.

Ο Χάρτης, μάλιστα, αναβάθμισε ρητώς το επίπεδο προστασίας, ώστε το εν λόγω δικαίωμα να αναγνωρίζεται ως θεμελιώδες δικαίωμα, βάσει του Ενωσιακού Δικαίου. Υπάρχει, λοιπόν, μία θεμελιώδης προστασία, η οποία θεμελιώνεται στις συνθήκες και στον Χάρτη Θεμελιωδών Δικαιωμάτων και δεν είναι μόνο οι συμβάσεις και ο Κανονισμός, στις οποίες οι συνάδελφοι αναφέρθηκαν.

Επιτρέψτε μου να σταθώ λίγο στην συνθήκη της Λισαβόνας, διότι αποτελεί ορόσημο και η διάταξη του άρθρου 16, είναι η θεμελιώδης διάταξη για την προστασία των δεδομένων, όχι μόνο επειδή αναβάθμισε τον Χάρτη, προσδίδοντάς του καθεστώς νομικά δεσμευτικής πράξης στο επίπεδο του πρωτογενούς δικαίου της Ένωσης, αλλά επειδή προέβλεψε ρητά στο κείμενο της, το δικαίωμα για την προστασία των προσωπικών δεδομένων.

Το άρθρο 16, λοιπόν, περιέχει αυτοτελή νομική βάση για μια σύγχρονη, συνολική και αυτοτελή προσέγγιση της προστασίας των δεδομένων, η οποία καλύπτει όλα τα ζητήματα αρμοδιότητας της Ευρωπαϊκής Ένωσης, συμπεριλαμβανομένης της αστυνομικής και δικαστικής προστασίας σε ποινικές υποθέσεις. Ταυτόχρονα, αποτέλεσε τη νομική βάση για την έγκριση της συνολικής μεταρρύθμισης των κανόνων περί προστασίας των ατομικών δικαιωμάτων, δηλαδή, του γενικού κανονισμού για την προστασία τους.

Στο πλαίσιο των οικονομικών και κοινωνικών προκλήσεων της ψηφιακής εποχής, ο γενικός κανονισμός προστασίας δεδομένων εκσυγχρόνισε τη νομοθεσία της Ευρωπαϊκής Ένωσης για την προστασία, καθιστώντας την κατάλληλη, με βάση την προστασία την οποία σας προανέφερα, των θεμελιωδών δικαιωμάτων, η οποία κατοχυρώνεται τόσο στη Συνθήκη της Λισαβόνας, όσο και στο Χάρτη.

Ο κανονισμός, όπως, ενσωματώθηκε στην ελληνική έννομη τάξη, με το νόμο 4624/2019, ενίσχυσε τα δικαιώματα των φυσικών προσώπων, ενώ, συγχρόνως, επανακαθόρισε τις υποχρεώσεις των υπευθύνων επεξεργασίας. Θα μπορούσαμε να πούμε ότι έθεσε τα θεμέλια για μια ανθρωποκεντρική προσέγγιση στη χρήση της τεχνολογίας και της επεξεργασίας των δικαιωμάτων στην Ευρωπαϊκή Ένωση, θεσπίζοντας ένα ενιαίο και συνεκτικό σύνολο κανόνων.

Το πεδίο εφαρμογής της Σύμβασης 108, υπερβαίνει, βέβαια, το περιφερειακό πλαίσιο του Συμβουλίου της Ευρώπης και των κρατών - μελών του, δεδομένου ότι έχουν προσχωρήσει όλα τα κράτη - μέλη τα οποία ανήκουν στο Συμβούλιο της Ευρώπης, αλλά και τρίτα κράτη, όπως είναι η Αργεντινή, το Πράσινο Ακρωτήριο, το Μαρόκο, η Σενεγάλη, η Τυνησία, η Ουρουγουάη.

Η δυνατότητα της Σύμβασης να αποτελέσει ένα, τρόπον τινά, οικουμενικό πρότυπο σε συνδυασμό με τον ανοικτό χαρακτήρα της, αποτελεί τη βάση για την προαγωγή της προστασίας των προσωπικών δικαιωμάτων σε παγκόσμιο επίπεδο. Αν και είναι λιγότερο λεπτομερής από τον γενικό κανονισμό – αυτό, νομίζω, αναφέρθηκε από κάποιους συναδέλφους - βασίζεται σε κοινές αρχές και κανόνες, με τους αντίστοιχους κανόνες, τόσο του παράγωγου, όσο και του πρωτογενούς Ενωσιακού Δικαίου.

Ειδικότερα, η Σύμβαση προβλέπει:

Την εφαρμογή των αρχών προστασίας δεδομένων σε κάθε επεξεργασία.

Την ενίσχυση των απαιτήσεων που σχετίζονται με τις αρχές της αναλογικότητας και ελαχιστοποίησης των δεδομένων.

Τη νομιμότητα της επεξεργασίας, καθώς και νέα δικαιώματα που παρέχονται σε άτομα στο πλαίσιο της λήψης αποφάσεων βάσει αλγορίθμων.

Τη διεύρυνση της κατηγορίας ευαίσθητων δεδομένων.

Την υποχρέωση κοινοποίησης παραβιάσεων δεδομένων, καθώς και την επίτευξη μεγαλύτερης διαφάνειας ως προς την επεξεργασία δεδομένων.

Την ενίσχυση της ευθύνης των υπευθύνων για την επεξεργασία των προσωπικών δεδομένων.

Τη θέσπιση σαφούς καθεστώτος για τις διασυνοριακές ροές δεδομένων.

Την ενίσχυση των εξουσιών και της ανεξαρτησίας των αρχών προστασίας δεδομένων, καθώς και των νομικών βάσεων που απαιτούνται για τη διεθνή συνεργασία.

Συνεπώς, προσφέρει ένα ενιαίο πλαίσιο για την προστασία των προσωπικών δεδομένων, ακόμη και εκτός των ορίων της Ευρωπαϊκής Ένωσης. Άλλωστε, ήδη, με το προοίμιο, δίνεται έμφαση στην αναγνώριση της προστασίας των δεδομένων προσωπικού χαρακτήρα των φυσικών προσώπων, ως αυτοτελούς δικαιώματος, το οποίο διακρίνεται από το δικαίωμα του σεβασμού στην προσωπική και ιδιωτική ζωή.

Η προστασία όλων των υποκειμένων των δεδομένων, ανεξαρτήτως εθνικότητας ή κατοικίας, υφίσταται έναντι κάθε είδους επεξεργασίας και όχι μόνο της αυτοματοποιημένης, όπως, αρχικώς, προβλεπόταν. Κι αυτό είναι μια απάντηση στον συνάδελφο, στον Ειδικό Αγορητή της «Νίκης», που έθεσε το ζήτημα της διαφοροποίησης του παραρτήματος από το αρχικό κείμενο της Σύμβασης.

Η επεξεργασία, λοιπόν, των προσωπικών δεδομένων πρέπει να τελεί σε σχέση αναλογικότητας προς τον επιδιωκόμενο νόμιμο σκοπό με στάθμιση των δικαιωμάτων και των ελευθεριών του υποκειμένου των δεδομένων ή τρίτων ή το δημόσιο συμφέρον.

Συγκεκριμένα, 2 είναι οι τρόποι που η επεξεργασία προσωπικών δεδομένων μπορεί να καθίσταται νόμιμη. Πρώτον, κατόπιν της συναίνεσης του υποκειμένου υπό τον όρο ότι αυτή είναι ελεύθερη, συγκεκριμένη, ρητή και αδιαμφισβήτητη και, δεύτερον, δυνάμει νομικής βάσης που καθορίζεται σε τυπικό νόμο. Κατά αυτόν τον τρόπο επιδιώκεται η δίκαιη και νόμιμη συλλογή και αυτοματοποιημένη επεξεργασία δεδομένων για θεμιτούς σκοπούς.

Η δε επεξεργασία των ευαίσθητων δεδομένων, όπως των γενετικών, φυλετικών, βιομετρικών που ταυτοποιούν αδιαμφισβήτητα το υποκείμενο των δεδομένων προσωπικού χαρακτήρα, καθώς και αυτών που αφορούν ποινικά αδικήματα, ποινικές διώξεις και ποινικές καταδίκες ή αποκαλύπτουν πολιτικά φρονήματα του υποκειμένου, καταρχήν και με βάση τη Σύμβαση, αλλά και το παράρτημά της απαγορεύεται. Μόνο όταν προβλέπονται κατάλληλες εγγυήσεις που θα εφαρμόζονται μεμονωμένα ή σωρευτικά και αποτρέπουν τους κινδύνους που ενδέχεται να εμπεριέχει η επεξεργασία των ευαίσθητων δεδομένων, δύναται αυτή να πραγματοποιηθεί.

Η επεξεργασία δεδομένων προσωπικού χαρακτήρα είναι άρρηκτα συνδεδεμένη με κινδύνους κατά της ασφάλειας, λόγω της μόνιμης πιθανότητας παραβίασης της ασφάλειας που συνεπάγεται, την εκ παραδρομής ή παράνομη καταστροφή, απώλεια, αλλοίωση, μη εξουσιοδοτημένη πρόσβαση ή κοινολόγηση των δεδομένων προσωπικού χαρακτήρα, τα οποία υποβάλλονται σε επεξεργασία.

Προς το σκοπό αυτό, στο άρθρο 7 της Σύμβασης προβλέπεται η γενικότερη υποχρέωση του υπεύθυνου της επεξεργασίας και σε ορισμένες περιπτώσεις στον εκτελούντα την επεξεργασία να λαμβάνουν κατάλληλα τεχνικά και οργανωτικά μέτρα ασφάλειας, προκειμένου να αποφευχθούν και να αντιμετωπιστούν κίνδυνοι, όπως η καταστροφή, η απώλεια ή η πρόσβαση σε μη εξουσιοδοτημένα πρόσωπα.

Παράλληλα, προβλέπονται ειδικότερες υποχρεώσεις του υπεύθυνου επεξεργασίας για την ενημέρωση του υποκειμένου των δεδομένων, ώστε να διασφαλίζεται ο θεμιτός και διαφανής χαρακτήρας της επεξεργασίας τους. Επιπλέον, η Σύμβαση προβλέπει την ελεύθερη ροή δεδομένων προσωπικού χαρακτήρα μεταξύ των συμβαλλομένων μερών και επιβάλλει ορισμένους περιορισμούς στις ροές των δεδομένων σε κράτη, στα οποία η νομική ρύθμιση δεν προβλέπει ισοδύναμη προστασία.

Αντιστοίχως, βέβαια, προβλέπεται το δικαίωμα του υποκειμένου, να γνωρίζει ότι έχουν αποθηκευτεί πληροφορίες που το αφορούν και εφόσον είναι αναγκαίο να ζητά τη διόρθωση ή και τη συμπλήρωσή τους. Περιορισμοί των δικαιωμάτων που κατοχυρώνονται στη σύμβαση μπορούν να τεθούν μόνο όταν διακυβεύεται υπέρτερο συμφέρον, όπως είναι το συμφέρον της Εθνικής Ασφάλειας ή της Εθνικής Άμυνας και για να μην ξεκινήσει ξανά ο διάλογος για το «πώς προσδιορίζεται εννοιολογικά η Άμυνα και η Εθνική Ασφάλεια», σας παραπέμπω στις συζητήσεις, οι οποίες έχουν γίνει στο Εθνικό Κοινοβούλιο, αλλά και σε διεθνή κείμενα, τα οποία προσδιορίζουν εννοιολογικά και τον όρο της Εθνικής Ασφάλειας και αυτόν της Εθνικής Άμυνας. Κατά αυτόν τον τρόπο τα φυσικά πρόσωπα έχουν τον έλεγχο των προσωπικών τους δεδομένων, ενώ, ταυτόχρονα, ενισχύεται η ασφάλεια δικαίου.

Αξίζει να σημειώσουμε ότι στο άρθρο 13 της Σύμβασης προβλέπεται η ρήτρα ευρύτερης προστασίας, ορίζοντας με αυτόν τον τρόπο ότι τα συμβαλλόμενα μέρη διατηρούν την ευχέρεια να παρέχουν στα υποκείμενα των δεδομένων προστασία ευρύτερη από εκείνη που προβλέπεται στη Σύμβαση.

Στο τέταρτο κεφάλαιο ρυθμίζονται ζητήματα σχετικά με τις αρμοδιότητες και τις εξουσίες των εποπτικών αρχών, τη συνεργασία και την αμοιβαία συνδρομή μεταξύ των αρχών αυτών, των κρατών που μετέχουν στη Σύμβαση και τη συνδρομή τους στα υποκείμενα των δεδομένων, προκειμένου να διευκολύνονται στην άσκηση των παρεχόμενων από την Σύμβαση δικαιωμάτων τους.

Μάλιστα, η εκσυγχρονισμένη Σύμβαση 108 σύμφωνα με το άρθρο 15 παράγραφος 5 υποχρεώνει τις εποπτικές αρχές να ενεργούν με πλήρη ανεξαρτησία και αμεροληψία κατά την εκτέλεση των καθηκόντων και την άσκηση των εξουσιών τους, χωρίς να ζητούν ούτε, βέβαια, να δέχονται οδηγίες. Τόσο στο Δίκαιο της Ευρωπαϊκής Ένωσης όσο και στις διατάξεις που διέπουν τη λειτουργία και τις συμβάσεις του Συμβουλίου της Ευρώπης, η ύπαρξη ανεξάρτητων εποπτικών αρχών θεωρείται απαραίτητη για την αποτελεσματική προστασία των ανθρωπίνων δικαιωμάτων και ελευθεριών των φυσικών προσώπων σε σχέση και με την επεξεργασία δεδομένων προσωπικού χαρακτήρα.

Στη χώρα μας, όπως είναι γνωστό, ως αρμόδια εποπτική αρχή για τη διασφάλιση της συμμόρφωσης με τις παρούσες διατάξεις Σύμβασης, ορίζεται η Αρχή Προστασίας Δεδομένων Προσωπικού Χαρακτήρα. Στην Αρχή, ήδη με τον Ευρωπαϊκό Κανονισμό και τον εθνικό νόμο- υπενθυμίζω είναι ν. 4624/2019- της ανατέθηκαν τα καθήκοντα και οι αρμοδιότητες της ενημέρωσης ευαισθητοποίησης των υποκειμένων των δεδομένων προσωπικού χαρακτήρα, των υπευθύνων, αλλά και των εκτελούντων την επεξεργασία των προσωπικών δεδομένων.

Η ανεξαρτησία της εποπτικής αρχής και των μελών της, καθώς, και του προσωπικού της από άμεσες ή έμμεσες εξωτερικές ή εσωτερικές επιρροές είναι θεμελιώδους σημασίας προκειμένου να διασφαλίζεται η πλήρης αντικειμενικότητα όταν λαμβάνονται αποφάσεις για ζητήματα που αφορούν στην προστασία των δεδομένων. Ως εκ τούτου, ο θεσμικός ρόλος της συνταγματικά κατοχυρωμένης Ανεξάρτητης Αρχής, ως πυλώνα του κράτους δικαίου, είναι καταλυτικός στην αποτελεσματική ρύθμιση αυτού του ευαίσθητου πεδίου, διότι παρέχει τις απαραίτητες εγγυήσεις για την ορθή και σύμφωνα με το Σύνταγμα και τον καταστατικό της νόμο, εκτέλεση των καθηκόντων τους.

Κυρίες και κύριοι συνάδελφοι, η «Κύρωση του από 10 Οκτωβρίου 2018 Τροποποιητικού Πρωτοκόλλου της Σύμβασης του Συμβουλίου της Ευρώπης για την προστασία του ατόμου από την αυτοματοποιημένη επεξεργασία δεδομένων προσωπικού χαρακτήρα» εκσυγχρονίζει, όπως είπα και στην αρχή της ομιλίας μου, τη Σύμβαση 108, καθώς παρέχει νέα δικαιώματα προκειμένου να πραγματοποιείται πιο αποτελεσματικά ο έλεγχος στα προσωπικά δεδομένα του ατόμου στην εποχή των μαζικών πληροφοριών. Κυρίως, όμως, ενισχύει την συνεκτικότητα και την αποτελεσματικότητα του ευρωπαϊκού, αλλά και εθνικού νομοθετικού πλαισίου, για την προστασία των πολιτών και την ενίσχυση της ασφάλειας δικαίου.

Σας ευχαριστώ πολύ για την προσοχή σας

 **ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ευχαριστώ πολύ, κύριε Υπουργέ, και πριν περάσουμε στην ψηφοφορία έχει ζητήσει τον λόγο η Πρόεδρος της «Πλεύσης Ελευθερίας» για μια σύντομη παρέμβαση.

 Τον λόγο έχει η κυρία Κωνσταντοπούλου.

 **ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Σας ευχαριστώ, κύριε Πρόεδρε. Εύχομαι καλή χρονιά και καλή έναρξη λειτουργίας της Επιτροπής μας. Προσδοκούσα, βέβαια, να συζητηθούν ουσιαστικότερα ζητήματα της αρμοδιότητας του Υπουργείου Δικαιοσύνης, με πολύ πιο επιτακτικό τρόπο. Μιλώ για όλα τα θέματα που η «Πλεύση Ελευθερίας» έχει θέσει και συνεχίζει να θέτει και αφορούν το κράτος δικαίου, αφορούν την προστασία των ευάλωτων ομάδων, αφορούν τις γυναίκες, τις γυναικοκτονίες, την έμφυλη βία, έχει κατατεθεί ένα νομοσχέδιο του Υπουργείου, δυστυχώς, μέσα στις εορτές. Δεν μπόρεσα, δυστυχώς, να είμαι στην Επιτροπή νωρίτερα, γιατί είχαμε στην Ολομέλεια συνεδρίαση για τις Επίκαιρες Ερωτήσεις που θέτει η «Πλεύση Ελευθερίας» και ανοίξαμε την Ολομέλεια της Βουλής σήμερα για το 2025.

Ζήτησα, όμως, τον λόγο, για να κάνουμε κάποιες πάρα πολύ σύντομες επισημάνσεις και τοποθετήσεις, για να μην ξεχνιόμαστε και για να κάνουμε πράγματι μια καλή αρχή. Δεν είναι νομοσχέδιο κύρωσης αμιγώς το νομοσχέδιο αυτό, κύριε Υφυπουργέ, έχει αυτοτελή άρθρα και για την αρμόδια Αρχή, και για την αναλογική εφαρμογή και κανονικά θα έπρεπε να εφαρμοστεί η πλήρης διαδικασία. Δηλαδή, και ακρόαση φορέων, και κατ’ άρθρον συζήτηση και β ανάγνωση και αυτό θα έδινε τη δυνατότητα, όπως εμείς πιστεύουμε, να ακουστούν οι φορείς της κοινωνίας και η Αρχή Προστασίας Δεδομένων Προσωπικού Χαρακτήρα, και οι πολίτες, οι οποίοι έχουν καταστεί θύματα παραβίασης των προσωπικών τους δεδομένων, και οι οργανώσεις προστασίας των ανθρωπίνων δικαιωμάτων, και οι αρμόδιοι φορείς συνολικά για την προστασία των δεδομένων προσωπικού χαρακτήρα.

Η θέση, λοιπόν, της «Πλεύσης Ελευθερίας» και θέλω να είναι καταγεγραμμένη είναι ότι αυτό το νομοσχέδιο θα έπρεπε να τεθεί σε κανονική διαδικασία, διότι διαθέτουμε επιπλέον άρθρα. Το έχω θέσει και στη Διάσκεψη των Προέδρων, είναι άλλο ένα νομοσχέδιο με ένα άρθρο που κυρώνει διεθνή σύμβαση και μπορεί, άρα, να συζητείται με μία συνεδρίαση της Επιτροπής και είναι άλλο πράγμα ένα νομοσχέδιο που πέραν του άρθρου κυρώνει έχει επιπλέον άρθρα, εν προκειμένω, το άρθρο 2ο, για την κωδικοποίηση της Σύμβασης του Συμβουλίου της Ευρώπης και την προστασία του ατόμου από την αυτοματοποιημένη επεξεργασία δεδομένων προσωπικού χαρακτήρα, το άρθρο 3ο , για την αρμόδια εποπτική αρχή και το άρθρο 4ο, για την ανάλογη συμπληρωματική εφαρμογή διατάξεων.

Ας ακούσουμε επιτέλους τους φορείς και την Αρχή Προστασίας Δεδομένων Προσωπικού Χαρακτήρα. Τα ζητήματα του κράτους δικαίου και των ανθρωπίνων δικαιωμάτων έχει αποδειχθεί ότι δεν είναι ζητήματα προς διεκπεραίωση. Δεν είναι ζητήματα που τα φέρνουμε, τα ψήνουμε στο φούρνο μικροκυμάτων την Παρασκευή και τα συζητάμε στην Ολομέλεια την Τρίτη. Ούτε υπήρχε κανένας λόγος, είναι μία τροποποιητική σύμβαση, η οποία ήδη είναι από εξαετία. Είναι μια τροποποίηση πρωτοκόλλου, η οποία έχει εκκρεμότητα εξαετίας.

Δε θα χανόταν ο κόσμος, λοιπόν, να καθυστερήσει η διαδικασία για μία βδομάδα και δύο και να ακουστούν οι φορείς της κοινωνίας.

Κύριε Πρόεδρε, εμείς περιμένουμε σε αυτή τη νέα χρονιά…

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Νομίζω ότι τα πήγαμε καλά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Έτσι λέτε, ότι τα πήγατε καλά;

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Το λέτε και εσείς αυτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Όχι, δεν το λέμε.

Αν λέτε για την λειτουργία της Επιτροπής, σίγουρα καταγράψατε μία διάθεση, η οποία όμως, τώρα πάλι βλέπω ότι είναι αμφίθυμη, να μην εξαντλείται η φρενήρης νομοθέτηση, όπως ξεκίνησε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Για τη λειτουργία της Επιτροπής λέω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Αλλά εμείς δεν έχουμε βάλει καλό βαθμό. Περιμένουμε δείγματα γραφής και περιμένουμε κυρίως, μία λειτουργία, η οποία θα δικαιώνει τις αξιώσεις των πολιτών για τα δικαιώματά τους και για την δημοκρατία.

Το δεύτερο, που θα ήθελα να θέσω με πολύ επιτακτικό τρόπο, κύριε Υφυπουργέ, είναι ότι διαπιστώνουμε στο πεδίο του ετέρου νομοσχεδίου του Υπουργείου Δικαιοσύνης, που θα είναι και το πιο σοβαρό, που πρόκειται να μπει στην κοινοβουλευτική διαδικασία, τεράστια ζητήματα, που έχουν ήδη επισημανθεί και από τους δικηγορικούς συλλόγους και από άλλους φορείς.

Διαπιστώνουμε, βεβαίως, ότι υπάρχει μία πολύ περίεργη πρακτική που εγκαινιάζεται, της μερικής ενσωμάτωσης Οδηγιών. Απ’ ότι μαθαίνω, ανακοινώθηκε στην ομάδα εργασίας και στους φορείς προστασίας των θυμάτων έμφυλης βίας και στους φορείς για την ισότητα, ότι θα γίνει μερική ενσωμάτωση των προϋποθέσεων με αυτό το νομοσχέδιο και διαφορετική ενσωμάτωση, με ένα άλλο νομοσχέδιο, που πρόκειται να έρθει από το Υπουργείο Οικογένειας και Κοινωνικής Συνοχής, κανείς δεν ξέρει πότε.

Αυτές είναι εντελώς αλλοπρόσαλλες πρακτικές. Εμείς θα πάρουμε πρωτοβουλίες και την άλλη εβδομάδα θα συναντήσουμε και τις οργανώσεις. Εγώ προσωπικά θα προσκαλέσω τις οργανώσεις προστασίας των δικαιωμάτων των γυναικών και τις οργανώσεις κατά της έμφυλης βίας.

Παρακαλώ να μην προχωρήσετε με εμβαλωματικούς τρόπους και με στάχτη στα μάτια, γιατί το να λέει ένα Υπουργείο «φέρνω τώρα μερική ενσωμάτωση και κάποιο άλλο Υπουργείο θα φέρει την υπόλοιπη ενσωμάτωση Οδηγίας», καταλαβαίνετε ότι είναι μια τεχνική πια εξαπάτησης των ενδιαφερομένων και του κοινωνικού συνόλου.

Το θέτω από τώρα, όπως οφείλω. Έχουμε την Διάσκεψη των Προέδρων ήδη αυτή την ώρα, οπότε αντιλαμβάνομαι ότι δε θα μπορέσετε να μου πείτε πολλά. Παρακαλώ, όμως, πάρα πολύ, λάβετε υπόψη ότι εμείς παρακολουθούμε στενά τη λειτουργία του Υπουργείου και πρόκειται να ανεβάσουμε τους τόνους και τον Κοινοβουλευτικό Έλεγχο και τον αντιπολιτευτικό έλεγχο, προκειμένου να γίνουν αυτά που πρέπει και στο επίπεδο του κράτους δικαίου και στο επίπεδο της προστασίας των δικαιωμάτων των γυναικών, των παιδιών, των ευάλωτων ομάδων, των θυμάτων βίας και έμφυλης βίας.

Επειδή είναι η πρώτη συνεδρίαση της Επιτροπής για το 2025, ήθελα να είναι καταγεγραμμένο και σε αυτή την πρώτη συνεδρίαση της Επιτροπής.

Σας ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ευχαριστούμε την Πρόεδρο της Πλεύσης Ελευθερίας, κυρία Κωνσταντοπούλου.

Έχουμε ολοκληρώσει τη συζήτηση για το σχέδιο νόμου του Υπουργείου Δικαιοσύνης «Κύρωση του από 10 Οκτωβρίου 2018 Τροποποιητικού Πρωτοκόλλου της Σύμβασης του Συμβουλίου της Ευρώπης για την προστασία του ατόμου από την αυτοματοποιημένη επεξεργασία δεδομένων προσωπικού χαρακτήρα».

Στο σημείο αυτό, θα προχωρήσουμε στην ψηφοφορία.

Ο Εισηγητής της Πλειοψηφίας, κ. Ιωάννης – Μιχαήλ Λοβέρδος.

**ΙΩΑΝΝΗΣ – ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Εισηγητής της Πλειοψηφίας):** «Υπέρ».

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** «Υπέρ».

Η Εισηγήτρια της Μειοψηφίας, κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας):** «Επιφύλαξη».

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** «Επιφύλαξη».

Ο Ειδικός Αγορητής από τον ΣΥΡΙΖΑ κ. Παπαηλιού.

**ΓΕΩΡΓΙΟΣ ΠΑΠΑΗΛΙΟΥ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Επιφυλασσόμεθα, κύριε Πρόεδρε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** «Επιφύλαξη».

Η Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κυρία Μαρία Κομνηνάκα, ψήφισε «Κατά».

Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ», κ. Βασίλειος Γραμμένος, είχε δηλώσει «επιφύλαξη», στην τοποθέτησή του.

Ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», κ. Δημήτριος Τζανακόπουλος, δήλωσε «επιφύλαξη».

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ”ΝΙΚΗ”», κ. Σπυρίδων Τσιρώνης, δήλωσε «επιφύλαξη».

Η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ», κυρία Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»:** Δηλώνω «επιφύλαξη» και αντίρρηση επί της διαδικασίας.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ωραία. «επιφύλαξη» και αντίρρηση επί της διαδικασίας.

Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Ιωάννης Κόντης, δήλωσε και αυτός «επιφύλαξη».

Συνεπώς, όπως προκύπτει από τις θέσεις των κομμάτων, το σχέδιο νόμου του Υπουργείου Δικαιοσύνης με τίτλο «Κύρωση του από 10 Οκτωβρίου 2018 Τροποποιητικού Πρωτοκόλλου της Σύμβασης του Συμβουλίου της Ευρώπης για την προστασία του ατόμου από την αυτοματοποιημένη επεξεργασία δεδομένων προσωπικού χαρακτήρα», γίνεται δεκτό επί της αρχής, επί των άρθρων και στο σύνολό του, ως έχει, κατά πλειοψηφία.

Σάς ευχαριστώ πολύ και, για άλλη μια φορά, εύχομαι «Καλή χρονιά» σε όλους μας.

 Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αντωνίου Μαρία, Δαβάκης Αθανάσιος, Ζεμπίλης Αθανάσιος, Καιρίδης Δημήτριος, Καππάτος Παναγής, Δερμεντζόπουλος Χρήστος, Κεδίκογλου Συμεών (Σίμος), Κελέτσης Σταύρος, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Οικονόμου Ιωάννης (Γιάννης), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Μπάρκας Κωνσταντίνος, Γιαννούλης Χρήστος, Παπαηλιού Γεώργιος, Τσαπανίδου Παρθένα (Πόπη), Ψυχογιός Γεώργιος, Μεταξάς Βασίλειος, Κομνηνάκα Μαρία, Γραμμένος Βασίλειος, Τζανακόπουλος Δημήτριος, Κουρουπάκη Ασπασία, Τσιρώνης Σπυρίδων, Καραγεωργοπούλου Ελένη, Κωνσταντοπούλου Ζωή, Κόντης Ιωάννης, Βαλτογιάννης Διονύσιος, και Χρηστίδου Ραλλία.

Τέλος και περί ώρα 12.10’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΛΑΖΑΡΟΣ ΤΣΑΒΔΑΡΙΔΗΣ ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ**